Duzu A Ɔwɔ Kɛ Menwu Ye Wɔ Nla Nwo Edwɛkɛ Mɔɔ Bɛfa Bɛtɛse Awie La Anwo A? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bambara Bashkir Bislama Bissau Guinean Creole Brazil Mumule Aneɛ Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Colombia Mumule Aneɛ Croatian Czech Dangme Danish Dutch Efik English Estonian Ewe Fijian Finnish French Georgian German Giliki Haitian Creole Hausa Hibulu Hiligaynon Hindi Hindi (Roman) Hungarian Iban Icelandic Iloko Indonesian Italian Japanese Kamba Kazakh Kazakh (Arabic) Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Mongolian Myanmar Nepali Norwegian Nzema Oromo Ossetian Pangasinan Papiamento (Curaçao) Persian Polish Polish Mumule Aneɛ Portuguese (Brazil) Portuguese (European) Quichua (Chimborazo) Quichua (Imbabura) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Tetun Dili Thai Tojolabal Tsonga Turkish Turkmen Ukrainian Urhobo Vietnamese Xhosa Yoruba Zulu\nDuzu a le nla nwo edwɛkɛ mɔɔ bɛfa bɛtɛse awie la?\nDuzu a Baebolo ne ka ye wɔ nwolɛ a?\nƐhye kile nla nwo edwɛkɛ mɔɔ bɛkɛlɛ, nla nwo nvoninli anzɛɛ vidio mɔɔ bɛfa bɛtɛse wɔ fonu zo la. Nrenyia ko hanle kɛ: “Ɔle kɛ asɛɛ mɔɔ awie biala ɛlɛyɛ la ɛne. Ɛtɛse awie mɔ dedee a ɛkanwu ye la ɛnee ɛlɛfa menli mɔɔ ɛyeye bɛ nwo la nvoninli wɔanwa bɛ.”\nDuzu ati a menli yɛ zɔ a? Lɔya kpanyinli bie hanle ye wɔ The New York Times ne anu kɛ, mgbavolɛ nee mbɛlɛra bu ye kɛ, “saa ɛlɛ awie mɔɔ ɛkulo ye la anwo nvoninli zɛhae bie wɔ wɔ fonu zo a, yemɔ bahile kɛ wɔziezie ɛ nwo wɔmaa nla.” Kakula bɛlɛra ko bɔbɔ hanle kɛ ɔle “nla mɔɔ ngyegyelɛ ɛnle nu.” Ɔhanle kɛ, “ɛnrɛnrenzɛ yɛɛ ɛnrɛva nla nu ewule ɛnrɛmaa awie biala.”\nDeɛmɔti mgbavolɛ nee mbɛlɛra bie mɔ fa nla nwo edwɛkɛ tɛse la bie mɔ a le ɛhye mɔ:\nBɛkpondɛ kɛ bɛ nee awie mɔɔ bɛkulo ye la bɔ ɛhulolɛ nwo adawu.\nKɛmɔ awie ɛva nla nwo nvoninli ɛnwa bɛ la ati, bɛdabɛ noko ‘bɛfa bie bɛnwa ye.’\nSaa ɛfa nvoninli bie ɛnwa awie wɔ fonu zo a, ɛnlɛ zolɛ tumi bieko, yɛɛ ɛnrɛhola ɛnrɛhile bɛ debie mɔɔ bɛva bɛyɛ la anzɛɛ kɛzi ɔbaha wɔ duma la. Amanda Lenhart mɔɔ yɛ ninyɛne nwo neɛnleanu la hɛlɛle nla nwo edwɛkɛ mɔɔ bɛfa bɛnwa la anwo edwɛkɛ bie hɔmaanle Pew Research Center ne. Ɔhanle kɛ, “nla nwo edwɛkɛ mɔɔ bɛfa bɛnwa la ɛmmaa ɔnyɛ se ɛnɛ kɛ menli bava subane ɛtane mɔɔ awie lale ye ali la anwo edwɛkɛ anwa anzɛɛ bɛbava bɛazie na bɛava bɛayɛ daselɛ bɛatia ye.”\nƆdwu mekɛ ne bie a\nAwie mɔɔ ɛnyia menli mɔɔ bɛyeye bɛ nwo la nvoninli la noko fa nwa ɔ gɔnwo mɔ kɛ ɔfa yealielie bɛ nye.\nMgbavolɛ mɔɔ bɛ nwewe gyakyi bɛ la fa bɛ nwewe ne mɔ nvoninli mɔɔ bɛlɛ bɛ nwo zɔ la nwa awie mɔ kɛ bɛfa bɛali bɛ nzenralɛ.\nASOO ƐZE? Wɔ tɛnlabelɛ dɔɔnwo anu, bɛbu nvoninli mɔɔ nuhua menli ɛyeye bɛ nwo mɔɔ bɛfa bɛnwa la kɛ ɔle kɛ kakula mɔɔ bɛ nee ye da anzɛɛ nlanwonvoninli mɔɔ bɛfa bɛnwa kakula la ala. Bɛva ngakula bie mɔɔ ɛva nla nwo edwɛkɛ ɛnwa la bɛhɔ kɔɔto kɛ bɛdo mɛla.\nBaebolo ne ka nla mɔɔ kɔ zo wɔ agyalɛ nu la anwo edwɛkɛ kpalɛ. (Mrɛlɛbulɛ 5:18) Noko ɔmaa ɔda ali wienyi kɛ saa menli mɔɔ ɛtɛgyale la nyia nla nu ngitanwolilɛ a, ɔnle kpalɛ. Suzu Baebolo tɛkese ɛhye mɔ anwo:\n“Bɛye adwɔmanebɔlɛ anzɛɛ nyɛleɛ ɛtane ɛtane anzɛɛ anyebolo wɔ bɛ nu bɔkɔɔ. Bɛmmaka anyiemgba edwɛkɛ biala, bɛmmatendɛ ɛdendɛlɛ ɛtane yɛɛ bɛmmabɔ ngoayɛ mgbane mgbane.”—Ɛfɛsɛsema 5:3, 4.\n“Ɔwɔ kɛ bɛku nwonane nu atiakunluwɔzo ne mɔ mɔɔ wɔ bɛ nu, mɔɔ le kɛ adwɔmane, ɛbɛla mgbane mgbane ɛbɔlɛ, ɛhulolɛ ɛtane, atiakunluwɔzo ɛtane, yɛɛ anyebolo.”—Kɔlɔsaema 3:5.\nTɛkese ɛhye mɔ ɛmbɔ yɛ kɔkɔ wɔ “adwɔmane” (nla mɔɔ kɔ zo wɔ menli mɔɔ bɛnle agyalɛma la avinli) nwo ala, emomu eza ɔbɔ yɛ kɔkɔ wɔ “nyɛleɛ ɛtane ɛtane” (nyɛleɛ biala mɔɔ nwolɛ ɛnde la) nee “ɛhulolɛ ɛtane” (nla nwo ɛhulolɛ mɔɔ ɔkola ɔmaa awie bɔ ɛbɛla ɛtane la) anwo.\nKɛzi awie fa menli mɔɔ bɛyeye bɛ nwo la anwo nvoninli nwa a ɔkile kɛ ɔle “nyɛleɛ ɛtane” ɛ?\nKɛzi ɔmaa awie nyia nla nwo “ɛhulolɛ ɛtane” ɛ?\nDuzu ati a awie nyia ɛhulolɛ kɛ ɔbanlea anzɛɛ ɔbava nvoninli mɔɔ nuhua menli ne ɛyeye bɛ nwo la yeanwa awie mɔ a, ɔnle kpalɛ ɛ?\nBaebolo tɛkese ɛhye mɔ noko maa yɛnwu deɛmɔti ɔwɔ kɛ yɛkpo subane ɛhye la anwo edwɛkɛ dɔɔnwo.\n“Bɔ mɔdenle ɛsesebɛ kɛ ɛkɛzɔ Nyamenle anye, kɛ gyimayɛvolɛ mɔɔ ɛnze ye gyima nwo nyiane.”—2 Temɔte 2:15.\n“Duzu menli a ɔwɔ kɛ bɛyɛ a? Ɔwɔ kɛ bɛyɛ menli mɔɔ bɛ ɛbɛla nwo te saanwu na bɛtu bɛ nwo bɛmaa Nyamenle.”—2 Pita 3:11.\nTɛkese ɛhye mɔ maa yɛnwu nvasoɛ mɔɔ wɔ zo kɛ yɛbabɔ ɛbɛla mɔɔ nwolɛ te la. Saa ɛbɔ ɛbɛla mɔɔ nwolɛ te a, ɛnrɛzulo kɛ mɔɔ ɛyɛle la bagyegye wɔ kenle bie.—Galeehyeama 6:7.\nKɛzi mede ɛ?\nAsoo medwenle duma mɔɔ awie mɔ lɛ la anwo ɔ?\nAsoo mekulo kɛ mefa debie mɔɔ kola gyegye awie mɔ la medielie me nye ɔ?\nSaa mefa nla nwo edwɛkɛ menwa a, kɛzi ɔbamaa menli abu me ɛ?\nSaa mefa nla nwo edwɛkɛ menwa a, asoo ɔbamaa me awovolɛ alie me ali bieko ɔ?\nEDWƐKƐ MƆƆ ZILE “Melɛ me gɔnwo bie mɔɔ ɛnee ɔ nee kakula kpavolɛ bie ɛlɛtu. Noko ɔveale zolɛ. Ɔvale ye nvoninli mɔɔ yeye ɔ nwo la ɔnwanle kpavolɛ ne yɛɛ kpavolɛ ne noko vale ye ɛdeɛ nwanle ye. Noko aleɛ angye bɔbɔ, ye papa hɔvale ye fonu ne kɛ ɔnea zolɛ. Ɔnwunle message ne mɔɔ wɔ zolɛ la, na ɔzinle ɔ nwo. Ye papa bizale ye nwolɛ edwɛkɛ, na me gɔnwo ne hanle edwɛkɛ ne amuala. Meze kɛ ɔnlunle ɔ nwo wɔ mɔɔ ɔyɛle la anwo, noko edwɛkɛ ne zinle ye awovolɛ anwo na bɛvale ɛya kpole! Kɛkala bɛngola bɛnnwu ye saa bɛbahola bɛalie ye bɛali bieko a.”\nNɔhalɛ edwɛkɛ: Nla nwo edwɛkɛ mɔɔ bɛfa bɛnwa la gua ahenle mɔɔ fa nwa nee ahenle mɔɔ nea la anyunlu aze. Kakula bɛlɛra bie mɔɔ ye nwewe tinlitinlinle ye maanle ɔvale nla nwo edwɛkɛ ɔnwanle ye la se, “Ɔmaanle mendele nganeɛ kɛ me nwo ɛgua evinli yɛɛ meyɛ koasea.”\nKɛ mɔɔ nla nwo edwɛkɛ mɔɔ bɛfa bɛnwa la bahola amaa yɛ nwo ahyele yɛ wɔ ɛbɛla kpalɛ ɛbɔlɛ nu nee bie a mɛla adenle zo la ati, saa yɛtie Baebolo ne anu folɛdulɛ ne a, ɔbaboa yɛ:\n“Yemɔti kpo wɔ mgbavolɛ nu atiakunluwɔzo ne mɔ.”—2 Temɔte 2:22.\n“Ye me nye fi ninyɛne mgbane mgbane nwo.”—Edwɛndolɛ 119:37.\nFa Baebolo nu folɛdulɛ bɔ wɔ ɛbɛla. Kenga Janet edwɛkɛ ne na kile mɔɔ ɛzuzu kɛ ɔle kpalɛ la.\n“Kenle ko bie menyiale kpavolɛ bie, ɔvale ye fonu nɔma ɔmaanle me yɛɛ medame noko menvale me ɛdeɛ memaanle ye. Dapɛne ekyi guale nu la, ɔhanle ɔhilele me kɛ menwula azule ɛbialɛ tɛladeɛ mempɛ nvoninli na menva menwa ye.”—Janet.\nDuzu a ɛsuzu kɛ anrɛɛ ɔwɔ kɛ Janet yɛ a? Duzu a ɛbayɛ a?\nNZUZULƐ A Bie a ɛbaha kɛ: ‘Nvonleɛ biala ɛnle nwo. Saa yɛhɔle kɛ yɛkabia azule a, se anrɛɛ ɔbanwu me kɛ mewula azule ɛbialɛ tɛladeɛ.’\nNZUZULƐ B Bie a ɛbaha kɛ: ‘Mennwu mɔɔ ɔkpondɛ a. Maa menva nvoninli gyɛne menwa ye na menea mɔɔ ɔbazi la.’\nNZUZULƐ D Bie a ɛbaha kɛ: ‘Nla ala a kpavolɛ ɛhye kpondɛ a. Mekyikyi ye edwɛkɛ ne.’\nƆbayɛ kɛ Nzuzulɛ D ne le kpalɛ, ɔnle zɔ ɔ? Baebolo ne ka kɛ: “Sonla mɔɔ anye gyi ɔ ti anwo la nwu munzule na ɔtwe ɔ nwo ɔfea, na mɔɔ ɛnlɛ adwenle la kɔtɔ nu na ɔnwu amaneɛ.”—Mrɛlɛbulɛ 22:3.\nJanet edwɛkɛ ne maa yɛnwu ninyɛne mɔɔ maa awie mɔ fa nla nwo edwɛkɛ nwa na ɔmaa bɛda subane gyɛne mɔɔ ɛnle kpalɛ la ali la: Asoo ɛnea menli mɔɔ ɛfa bɛ agɔnwolɛ la kpalɛ? (Mrɛlɛbulɛ 13:20) Bɛlɛra bie mɔɔ bɛfɛlɛ ye Sarah la se, “Ɛ nee menli mɔɔ bɛnlie ɛbɛla ɛtane bɛndo nu la ɛdu.” Bɛlɛra bie mɔɔ bɛfɛlɛ ye Delia la nee ye yɛ adwenle. Ɔse: “Menli mɔɔ ɛsuzu kɛ bɛle ɛ gɔnwo mɔ bɔbɔ la bie mɔ ɛtɛyɛle bɛ adwenle kɛ bɛboa wɔ bɛamaa wɔahɔ zo wɔabɔ ɛbɛla kpalɛ, bɛlɛbɔ mɔdenle kɛ bɛmaa wɔabɔ ɛbɛla ɛtane. Saa bɛ ɛbɛlabɔlɛ nee Nyamenle mɛla ne mɔ ɛnyia a, ɔkile kɛ bɛkpondɛ kɛ ɛbɔ ɛbɛla mɔɔ ɛnle kpalɛ la. Asoo amgba mɔɔ ɛkpondɛ kɛ ɛyɛ la ɛne?”\nDA NWUNU ALI!\nMmafa wɔ nvoninli mɔɔ ɛmkpondɛ kɛ wɔ awovolɛ nwu ye la ɛnwa awie biala ɛlɛ.\nBu ye kɛ awie biala banwu nvoninli biala mɔɔ ɛbava wɔanwa la mɔɔ bie a bɛnrɛbiza wɔ adenle a.\nDimoa fa nvoninli biala mɔɔ ɛnle kpalɛ mɔɔ awie bava anwa wɔ la kile kpanyinli bie, bie a wɔ awovolɛ anzɛɛ wɔ kilehilevolɛ kolaa na wɔakyikyi wɔavi wɔ fonu ne azo.\nFa nwa awie Fa nwa awie Duzu A Ɔwɔ Kɛ Menwu Ye Wɔ Nla Nwo Edwɛkɛ Mɔɔ Bɛfa Bɛtɛse Awie La Anwo A?\nijwyp edwɛkɛ 24


Yizikeɛle 7 | Yintanɛte Zo Baebolo | Ewiade Fofolɛ Ngilebɛbo\nAwieleɛ ne ɛra (1-27)\nMunzule titili bie (5)\nBɛvuandile ezukoa bɛguale awɔdenle ne mɔ azo (19)\nBɛbagua ɛzonlenlɛsua ne anwo evinli (22)\n7 Gyihova nee me dendɛle bieko kɛ: 2 “Na wɔmɔ, sonla ra, mɔɔ Tumivolɛ Awulae Gyihova ɛlɛka ahile Yizilayɛ maanle ne la ɛne: ‘Awieleɛ! Awieleɛ ne ɛra azɛlɛ ye muleɛ nna ne mɔ azo. 3 Wɔ awieleɛ ɛdwu, na mebazoa me ɛya ne wɔ ɛ nwo lɔ, na mebabua wɔ ndɛne kɛ mɔɔ wɔ ndenle ne mɔ de la na meamaa wɔabu wɔ bɛkyi nyɛleɛ ne mɔ kɔsɔɔti anwo mgbonda. 4 Me nye ɛnrɛze wɔ anwunvɔne; yɛɛ me kunlu ɛnrɛyelɛyela me,+ ɔluakɛ mebava mɔɔ bavi wɔ ndenle ne mɔ anu ara la a meara ɛ nwo zo a, na ɛbanwu wɔ bɛkyi nyɛleɛ ne mɔ anwo amaneɛ.+ Na bɛbanwu kɛ medame a mele Gyihova a.’+ 5 “Mɔɔ Tumivolɛ Awulae Gyihova ɛha la ɛne: ‘Nea! Munzule, munzule titili bie ɛlɛba.+ 6 Awieleɛ bie ɛlɛba; awieleɛ ne bara; ɔbamaa ɔ nwo zo* yeatia wɔ. Nea! Ɔlɛba. 7 Ɛdawɔ mɔɔ ɛde azɛlɛ ne azo la, wɔ mekɛ* ɛdwu. Mekɛ ne ɛlɛba, kenle ne ɛbikye.+ Bɛlɛyɛ bɛgyebɛgye noko tɛ fɛlɛkolilɛ ɛdeɛdeanlɛ wɔ awoka zo ɔ. 8 “‘Ɔnrɛhyɛ biala mebawola me ɛya ne meagua ɛ nwo zo,+ na mebazoa me ɛya ne amuala wɔ ɛ nwo lɔ,+ na mebabua wɔ ndɛne kɛ mɔɔ wɔ ndenle ne mɔ de la na meamaa wɔabu wɔ bɛkyi nyɛleɛ ne mɔ kɔsɔɔti anwo mgbonda. 9 Me nye ɛnrɛze wɔ anwunvɔne; yɛɛ me kunlu ɛnrɛyelɛyela me.+ Mebava mɔɔ bavi wɔ ndenle ne mɔ anu ara la a meara ɛ nwo zo a, na ɛbanwu wɔ bɛkyi nyɛleɛ ne mɔ anwo amaneɛ. Na bɛbanwu kɛ medame, Gyihova a melɛtwe bɛ nzo a.+ 10 “‘Nea, kenle ne! Nea, ɔlɛba!+ Wɔ mekɛ* ɛdwu; baka ne ɛbɔ ndotolo yɛɛ anwomemaazo* ɛfifi. 11 Basabasayɛlɛ ɛnyi ɛyɛ amumuyɛyɛlɛ baka.+ Bɛdabɛ anzɛɛ bɛ anwonyia anzɛɛ bɛ menli dɔɔnwo ne anzɛɛ bɛ anyunlunyia biala ɛnrɛnyia ngoane. 12 Mekɛ ne bara, kenle ne badwu. Bɛmmamaa mɔɔ tɔ debie la di fɛlɛko yɛɛ bɛmmamaa mɔɔ tɔne debie la di nyane, ɔluakɛ ɛya ne wɔ bɛ menli ne amuala anwo zo.*+ 13 Na mɔɔ tɔne debie la ɛnrɛzia ɛnrɛhɔ mɔɔ ɔdɔnenle ye la anwo, wɔ mekɛ mɔɔ bɛlie ye ngoane bɔbɔ la, ɔluakɛ ɛnyelɛzodeɛnwunlɛ ne tia menli ne amuala. Awie biala ɛnrɛzia yɛɛ ye nvonleɛ* ne ati, awie biala ɛnrɛnyia ngoane. 14 “‘Bɛbɔ aweɛne tendenle ne+ yɛɛ awie biala ɛziezie ɔ nwo, noko awie biala ɛngɔ konle, ɔluakɛ me ɛya ne wɔ menli ne amuala anwo zo.+ 15 Konle dadeɛ ne wɔ alienwo lɔ+ yɛɛ ewulenzane nee ɛhɔne wɔ sua ne azo. Awie biala mɔɔ wɔ ɛbɔ nu la bawu konle dadeɛ nloa, yɛɛ ɛhɔne nee ewulenzane bahu menli mɔɔ wɔ suakpole ne azo la.+ 16 Bɛ menli mɔɔ banyia bɛ ti la bahɔ awoka ne mɔ azo, na bɛ nuhua biala bali nyane wɔ ye nvonleɛ nwo kɛ abubule mɔɔ wɔ bɔnza nu la.+ 17 Bɛ sa ne mɔ amuala bahendɛhenda nwolɛ kpokpɔdwɔlɔɔ, na bɛ gyakɛ agbɔkɛ ne mɔ amuala ahwi nzule.*+ 18 Bɛheda ɛrele,+ na anwowosolɛ ɛdɔ bɛ nwo.* Awie biala anyunlu bagua aze, yɛɛ etile biala azo bakpa.*+ 19 “‘Bɛbavuandi bɛ dwɛtɛ fufule bɛagua awɔdenle ne mɔ azo yɛɛ bɛ nvutuke bayɛ kyibadeɛ amaa bɛ. Bɛ dwɛtɛ fufule anzɛɛ bɛ nvutuke ɛnrɛhola ɛnrɛlie bɛ wɔ Gyihova ɛya kenle ne.+ Bɛ kunlu* ɛnrɛdwo bɛ nwo yɛɛ bɛ ko ɛnrɛyi, ɔluakɛ yeyɛ* azedolɛ bolɛ mɔɔ maa bɛyɛ nvonleɛ a. 20 Bɛvale bɛ anwoneɛ ngɛnlɛma ne mɔ bɛdule bɛ nwo, na bɛvale bɛyɛle bɛ munzule ananze ne mɔ, bɛ kyibadeɛ ananze ne mɔ.+ Ɛhye ati a mebamaa yeayɛ bɛkyi debie yeamaa bɛ la. 21 Mebava ye* meawula nyɛvolɛ ne mɔ asa anu meamaa bɛave na meamaa amumuyɛma mɔɔ wɔ azɛlɛ ne azo la ava ahɔ, na bɛbagua nwolɛ evinli. 22 “‘Mebaye me nye meavi bɛ nwo,+ na bɛbagua me ɛleka ne mɔɔ vea la* anwo evinli, na nwule bawolo ɛkɛ na bɛagua nwolɛ evinli.+ 23 “‘Yɛ kyeenyi* ne,+ ɔluakɛ ndɛnebualɛ nwo mogya ɛyi azɛlɛ ne azo tɛkɛɛ+ yɛɛ amumuyɛyɛlɛ ɛyi suakpole ne azo tɛkɛɛ.+ 24 Mebava maanle maanle mɔɔ bɛnle kpalɛ fee la meara,+ na bɛbava bɛ azua ne mɔ bɛayɛ bɛ ɛdeɛ,+ na mebamaa menli mɔɔ anwo yɛ se la adubɛnwo ne ara awieleɛ, na bɛbagua bɛ ɛzonlenlɛ azua ne mɔ anwo evinli.+ 25 Saa bɛ amaneɛnwunlɛ ne ba a, bɛbakpondɛ anzodwolɛ, noko bɛnrɛnyia bie.+ 26 Munzule badoa munzule, na amaneɛbɔlɛ adoa amaneɛbɔlɛ yɛɛ menli bakpondɛ ɛnyelɛzodeɛnwunlɛ avi ngapezonli ɛkɛ,+ noko mɛla* mɔɔ vi ɛsɔfo ne mɔ ɛkɛ ne la nee mgbanyima ne mɔ folɛdulɛ baminli.+ 27 Belemgbunli ne bali nyane,+ na adekilevolɛ ne aheda arɛlebɔlɛ* yɛɛ ɛzulolɛ bamaa menli mɔɔ wɔ azɛlɛ ne azo la asa awoso. Mebayɛ bɛ kɛ mɔɔ bɛ ndenle ne mɔ de la, na meabua bɛ ndɛne kɛ mɔɔ bɛbuale ndɛne la. Na bɛbanwu kɛ medame a mele Gyihova a.’”+\n^ Hibulu aneɛ nu, “ɔbadunwue.”\n^ Anzɛɛ ɔkola ɔkile, “abotile ne.”\n^ Ɛhye kile, menli mɔɔ tɔ agyapadeɛ anzɛɛ menli mɔɔ tɔne agyapadeɛ la ɛnrɛnyia nvasoɛ, ɔluakɛ ɛzɛkyelɛ ne bara bɛ muala bɛ nwo zo.\n^ Anzɛɛ ɔkola ɔkile, “bɛ nvonleɛ.”\n^ Hibulu aneɛ nu, “ɛheda bɛ nwo zo.”\n^ Ɛhye kile, bɛbakpa bɛ ti enrinli wɔ nyanelilɛ nu.\n^ Ɛhye kile, bɛ dwɛtɛ fufule nee bɛ nvutuke ɛyɛ.\n^ Ɛhye kile, bɛ dwɛtɛ fufule nee bɛ nvutuke mɔɔ bɛva bɛyɛ ananze la.\n^ Ɔda ali kɛ ɔfale Gyihova ɛzonlenlɛ sua ne akunlu nehane kpalɛ anwo.\n^ Ɛhye kile, akɛlɛzonlenlɛ nu kyeenyi.


Gyekɔbo Nee Relahyɛle | Baebolo Nu Edwɛkɛ\nASOO ɛze menli mɔɔ Gyekɔbo nee bɛ ɛlɛtendɛ la ɔ? Mɔɔ ɛnee Gyekɔbo ɛva mekɛ tendenle ɛdu adenle la, ɔyiale bɛ wɔ bula bie azo. Ɛnee bɛlɛnea bɛ mboane. Gyekɔbo bizale bɛ kɛ: ‘Bɛvi ni?’\nBɛbuale kɛ: ‘Yɛvi Hɛlan.’\nGyekɔbo bizale kɛ: ‘Bɛze Leeban ɔ?’\nBɛyele ɔ nloa kɛ: ‘Ɛhɛe. Nea, ɔ ra raalɛ Relahyɛle a nee ye mboane ne mɔ ɛlɛba la.’ Asoo ɛnwu Relahyɛle wɔ ɛkɛ ne kɛ ɔvi moamoa nehane ɔlɛba?\nMɔɔ Gyekɔbo nwunle Relahyɛle nee ɔ wuvuanyi Leeban mboane ne mɔ la, ɔhɔle ɔhɔhundole bolɛ ne ɔyele ye wɔ bula ne azo amaa mboane ne mɔ ahola nzule ne bie no. Akee Gyekɔbo vole Relahyɛle anvoka anwo na ɔhanle sonla holɛ ko mɔɔ ɔde la ɔhilele ye. Ɔ nye liele kpalɛ, na ɔhɔle sua nu na ɔhanle ɔhilele ɔ ze Leeban.\nLeeban anye liele kɛ Gyekɔbo radɛnlanle ɔ nwo ɛkɛ ne la. Na mekɛ mɔɔ Gyekɔbo hanle kɛ ɔbagya Relahyɛle la, Leeban anye liele. Noko akee, ɔzele Gyekɔbo kɛ ɔyɛ gyima wɔ ye egyinli ne anu ɛvolɛ nsuu na yeagya Relahyɛle. Ɔluakɛ ɛnee Gyekɔbo kulo Relahyɛle kpole kpalɛ la ati ɔyɛle ɛhye. Noko agyalɛ mekɛ ne dwule la, ɛze mɔɔ zile a?\nLeeban anva Relahyɛle ammaa Gyekɔbo, emomu ɔvale ɔ ra raalɛ kpanyinli Liya a ɔmanle ye a. Mɔɔ Gyekɔbo liele dole nuhua kɛ ɔbazonle Leeban ɛvolɛ nsuu bieko la, Leeban eza vale Relahyɛle manle ye kɛ ɔ ye. Zɔhane mekɛ ne ɛnee Nyamenle maa adenle maa mrenya gya mraalɛ dɔɔnwo. Noko kɛkala, kɛmɔ Baebolo ne kile la, ɔwɔ kɛ nrenya biala aye yɛ ko pɛ.


2 Samoɛle 9 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Tɔ Zo Nwiɔ 9:1-13\nDevidi lale ɛlɔlɛ kpundii ali hilele Mɛfebɔhyɛte (1-13)\n9 Akee Devidi bizale kɛ: “Awie tɛbɔ Sɔɔlo sua nu mɔɔ Dwɔnatan ati mebahola meala ɛlɔlɛ kpundii ali meahile ye ɔ?”+ 2 Ɛnee sonvolɛ bie wɔ Sɔɔlo sua nu ɛkɛ mɔɔ bɛfɛlɛ ye Zaeba.+ Ɔti bɛvɛlɛle ye bɛmaanle Devidi, na belemgbunli ne bizale ye kɛ: “Wɔmɔ a ɛle Zaeba ɔ?” Ɔbuale kɛ: “Medame wɔ sonvolɛ ɔ.” 3 Belemgbunli ne doale zo bizale kɛ: “Awie tɛbɔ Sɔɔlo sua nu mɔɔ mebahola meala Nyamenle ɛlɔlɛ kpundii ne ali meahile ye ɔ?” Zaeba buale belemgbunli ne kɛ: “Dwɔnatan ara nrenyia ko tɛbɔ ɛkɛ; ɔ gyakɛ amu nwiɔ le wuliravolɛ.”*+ 4 Belemgbunli ne bizale ye kɛ: “Ɔwɔ ni?” Zaeba buale belemgbunli ne kɛ: “Ɔwɔ Ameɛle ara Meekɛ+ sua nu wɔ Lo-dibaa.” 5 Ɛkɛ ne ala Belemgbunli Devidi maanle bɛhɔvale ye wɔ Ameɛle ara Meekɛ sua nu wɔ Lo-dibaa bɛrale. 6 Mɔɔ Sɔɔlo ara Dwɔnatan ara Mɛfebɔhyɛte rale Devidi anwo ɛkɛ la, ɛkɛ ne ala ɔhotole na ɔbutule ɔ nyunlu aze. Akee Devidi hanle kɛ: “Mɛfebɔhyɛte!” na ɔliele zolɛ kɛ: “Wɔ sonvolɛ ɛne.” 7 Devidi zele ye kɛ: “Mmasulo, ɔluakɛ wɔ papa Dwɔnatan ati, mebala ɛlɔlɛ kpundii+ ali meahile wɔ na meazia meava wɔ nenyia Sɔɔlo azɛlɛ ne amuala meamaa wɔ, na ɛbali aleɛ* wɔ me ɛkponle zo dahuu.”+ 8 Ɔbutule na ɔhanle kɛ: “Wɔ sonvolɛ a le nwane mɔɔ wɔdo ɛ nye wɔnlea* twea+ funli mɔɔ le kɛ medame a?” 9 Akee belemgbunli ne maanle bɛhɔvɛlɛle Sɔɔlo sonvolɛ Zaeba na ɔzele ye kɛ: “Meva debie biala mɔɔ le Sɔɔlo nee ye abusua ne kɔsɔɔti ɛdeɛ la memaa ɛ menle anlɔnra ne.+ 10 Ɛbazo ɛya wɔ azɛlɛ ne azo wɔamaa ye—ɛdawɔ nee ɛ mra mrenyia nee wɔ sonvolɛma—na wɔaboɔboa zolɛ aleɛ ne anloa amaa ɛ menle anlɔnra ne abusua ne anyia aleɛ ali. Noko ɛ menle anlɔnra Mɛfebɔhyɛte ɛdeɛ, ɔbali aleɛ wɔ me ɛkponle+ zo dahuu.” Ɛnee Zaeba lɛ ɔ mra mrenyia 15 yɛɛ azonvolɛ 20.+ 11 Na Zaeba zele belemgbunli ne kɛ: “Wɔ sonvolɛ bayɛ debie biala mɔɔ me menle belemgbunli kɛha kɛ ye sonvolɛ ɛyɛ la.” Ɔti Mɛfebɔhyɛte lile aleɛ wɔ Devidi* ɛkponle zo kɛ belemgbunli amra ne mɔ ko ala la. 12 Ɛnee Mɛfebɔhyɛte noko lɛ ɔ ra nrenyia kakula bie mɔɔ bɛfɛlɛ ye Mayeka+ la, na menli kɔsɔɔti mɔɔ wɔ Zaeba sua nu la yɛle Mɛfebɔhyɛte azonvolɛ. 13 Yemɔti Mɛfebɔhyɛte dɛnlanle Gyɛlusalɛm, ɔluakɛ ɛnee dahuu ɔdi aleɛ wɔ belemgbunli ne ɛkponle zo;+ na ɛnee ɔ gyakɛ amu nwiɔ le wuliravolɛ.+\n^ Anzɛɛ “ɔle abubura.”\n^ Hibulu aneɛ nu, “wɔhakyi ɛ nyunlu wɔhile.”\n^ Anzɛɛ ɔkola ɔkile, “me.”\n2 Samoɛle 9


Ɛbɛlabɔlɛ Nu Edwɛkɛ: Gyihova Kola Yɛ Debie Biala | Beishenbai Berdibaev\nKENGA YE WƆ Afrikaans Albanian Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Giliki Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kamba Kannada Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese (Brazil) Portuguese (European) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nGyihova Kola Yɛ Debie Biala\nBeishenbai Berdibaev anloa edwɛkɛ\n“EWULE bavi ɛkɛ yɛɛ bɛbadwazo mowuamra bɔbɔ bara ngoane nu bieko.” Me ye Mairambubu dele edwɛkɛ ɛhye wɔ mekɛ mɔɔ ɔde kale nu ɔlɛtu adenle la. Edwɛkɛ ne yɛle ye fɛ, na ɛnee ɔkulo kɛ ɔsukoa dɔɔnwo. Mɔɔ kale ne gyinlanle na adendulɛma ne dwule aze la, ɔdoale raalɛ ne mɔɔ hanle zɔhane edwɛkɛ ne la. Ɛnee bɛfɛlɛ ye Apun Mambetsadykova, na ɔle Gyihova Dasevolɛ. Mekɛ zɔhane ɛnee ɔyɛ ɛzulolɛ kɛ ɛ nee Alasevolɛ ne mɔ badendɛ, noko mɔɔ nzinlii yɛzukoale yɛvile Apun ɛkɛ ne la hakyile yɛ ɛbɛlabɔlɛ.\nYƐYƐLE GYIMA ALEƐBAHYE TOO ALEDWOLƐ\nBɛwole me 1937 wɔ kolkhoz, anzɛɛ arane ɛya nu mɔɔ bikye Tokmok, Kyrgyzstan la. Yɛle Kyrgyzma, na Kyrgyz aneɛ ne a yɛka a. Me awovolɛ le ɛya nu gyimayɛvoma, na ɛnee bɛyɛ gyima wɔ (kolkhoz) ɛya bie anu ɔvi aleɛbahye too aledwolɛ. Ɛnee bɛmaa gyimayɛvoma ne aleɛ dahuu, noko ɛnee ɛvolɛ biala a bɛtua bɛ kakɛ a. Me mame bɔle mɔdenle nleanle me nee me diema raalɛ ekyii ne. Mɔɔ mengɔle sukulu ɛvolɛ nnu pɛ la anzi, medame noko membɔle ɔ bo kɛ mefa me mekɛ kɔsɔɔti meayɛ gyima wɔ ɛya ne anu.\nTeskey Ala-Too awoka ne\nBɛdi ehyia wɔ ɛleka mɔɔ ɛnee mede la na ɛnee ɔwɔ kɛ ɛyɛ gyima ɛsesebɛ na wɔahola wɔanlea ɛ nwo. Kɛ kpavolɛ la, meandwenle deɛmɔti yɛwɔ ɛke anzɛɛ kenle bie anwo kpalɛ. Meandwenle nwolɛ ɛlɛ kɛ nɔhalɛ mɔɔ fale Gyihova Nyamenle nee ye bodane nwo la bahakyi me ɛbɛlabɔlɛ. Kɛzi zɔhane edwɛkɛ ne dwule Kyrgyzstan na ɔdɛlɛle la yɛ azibɛnwo. Ɔ muala bɔle ɔ bo wɔ me sua zo Kyrgyzstan sɔlɔ.\nMENLI MƆƆ BƐGUALE BƐ EFIADE LA VALE NƆHALƐ NE RALE KYRGYZSTAN\nGyihova Nyamenle anwo nɔhalɛ ne zɔle ndinli wɔ Kyrgyzstan wɔ 1950 anu. Amaa bɛayɛ ɛhye la ɛnee ɔwɔ kɛ bɛkilehile menli nɔhalɛ ne. Duzu ati ɔ? Mɔɔ ɛnɛ bɛfɛlɛ ye Kyrgyzstan la ɛnee boka Union of Soviet Socialist Republics (USSR) anwo. Gyihova Alasevolɛ mɔɔ wɔ USSR amuala la angyinla afoa biala wɔ maanyɛlɛ edwɛkɛ nu. (Dwɔn 18:36) Ɔti, Komunis arane ne kpɔle bɛ kɛ bɛle agbɔvolɛ. Noko, ewiade nrɛlɛbɛ biala angola anzi ahonlekpalɛma adenle kɛ bɛkɛde Nyamenle Edwɛkɛ ne. Nɔhalɛ nu, ɛzukoalɛdeɛ ko mɔɔ menyia mɔɔ anwo hyia la a le kɛ, Gyihova “kola yɛ debie biala.”—Maake 10:27.\nGyihova Alasevolɛ mɔɔ bɛkpɔle bɛ la maanle bɛ nwo razonle wɔ Kyrgyzstan. Duzu ati ɔ? Siberia boka USSR ne anwo, na ɛkɛ ne a bɛ nee agbɔvolɛ mɔɔ wɔ Maanle ne anu la kɔ a. Mɔɔ bɛgyakyile menli mɔɔ bɛguale bɛ efiade la, bɛ nuhua dɔɔnwo vale nɔhalɛ ne rale Kyrgyzstan. Bɛ nuhua ko a le Emil Yantzen mɔɔ bɛwole ye wɔ Kyrgyzstan wɔ 1919 la. Bɛdole Emil efiade bɛmaanle ɔyɛle gyima ɛsesebɛ, na ɔyiale Alasevolɛ ne mɔ wɔ ɛkɛ. Ɔvale nɔhalɛ ne na ɔziale ɔrale ye sua zo wɔ 1956. Emil radɛnlanle Sokuluk mɔɔ bikye me sua zo la. Sokuluk ɛkɛ a bɛdele asafo mɔɔ limoa wɔ Kyrgyzstan wɔ 1958 a.\nKɛyɛ ɛvolɛ ko anzi, Victor Vinter dule hɔle Sokuluk. Nɔhavonli ɛhye yiale ngyegyelɛ fane dɔɔnwo. Bɛdole ye efiade ɛvolɛ nsa fane nwiɔ ɔluakɛ yeangyinla afoa biala, akee bɛdole ye efiade ɛvolɛ bulu bieko eza bɛdole ye efiade ɛvolɛ nnu. Noko, kpɔdekpɔdeyɛlɛ ne annzi nɔhalɛ ɛzonlenlɛ adenle kɛ ɔbadɛlɛ.\nNƆHALƐ NE BIKYELE SUA NU\nƆkadwu ɛvolɛ 1963 la, ɛnee Alasevolɛ kɛyɛ 160 a wɔ Kyrgyzstan a, bɛ nuhua dɔɔnwo vi Germany, Ukraine nee Russia. Eduard Varter boka menli mɔɔ bɛdole bɛ efiade la anwo, bɛzɔnenle ye wɔ Germany wɔ 1924. Wɔ ɛvolɛ 1940 ne anu, Nazima ne dole ye efiade, ɛvolɛ ekyii pɛle nu la, Komunisma mɔɔ wɔ USSR la nee Eduard hɔle nlɔnu. Wɔ 1961, adiema nrenyia ɛhye mɔɔ di nɔhalɛ la dule hɔle Kant mɔɔ bikye me sua zo la.\nƐnee Elizabeth Fot mɔɔ le Gyihova nɔhalɛ sonvolɛ la noko de Kant. Ɛnee ɔkpomgba ninyɛne ɔfa ɔnea ɔ nwo. Kɛmɔ ɔze gyima kpalɛ la ati, dɔketama nee kilehilevolɛma maa ɔkpomgba bɛ ninyɛne. Raalɛ ko mɔɔ bɛfɛlɛ ye Aksamai Sultanalieva mɔɔ ɔ hu yɛ gyima wɔ kɔɔto la boka menli mɔɔ ɔyɛ bɛ gyima la anwo. Aksamai hɔle Elizabeth ɛkɛ ne kɛ ɔkalie adɛladeɛ bie mɔ, noko ɔbizale deɛmɔti yɛwɔ azɛlɛ ye azo nee tɛnlabelɛ mɔɔ mowuamra wɔ nu la anwo kpuya dɔɔnwo. Elizabeth gyinlanle Baebolo ne azo buale ye kpuya ne mɔ. Aksamai rayɛle edwɛkpa ne nolobɔlɛnli mɔɔ bɔ mɔdenle.\nMekɛ zɔhane, bɛkpale Nikolai Chimpoesh mɔɔ vi Moldova la kɛ maangyebakyi zo neavolɛ, na ɔzonlenle kɛyɛ ɛvolɛ 30. Nikolai kpɔlale asafo ne mɔ, eza ɔyɛle mbuluku mɔɔ bɛyɛ ye dɔɔnwo mɔɔ bɛbahyɛ la anwo ngyehyɛleɛ. Arane mgbanyima ne mɔ nwunle mɔɔ ɛnee ɔlɛyɛ la. Ɔti, Eduard Varter dule Nikolai folɛ kɛ: “Saa arane mgbanyima ne mɔ biza wɔ nwolɛ edwɛkɛ a, ka kile bɛ wienyi kɛ bɛ nee yɛ mbuluku ne mɔ vi ewiade amuala gyima ne ati mɔɔ wɔ Brooklyn la. Nea KGB kpanyinli ne anyunlu. Mmasulo debie biala.”—Mat. 10:19.\nBɛbɔle adawu ɛhye la yeangyɛ bɛvɛlɛle Nikolai wɔ KGB gyima ne ati mɔɔ wɔ Kant la. Ɔhanle mɔɔ zile bieko la: “Kpanyinli ne bizale me ɛleka mɔɔ yɛnyia yɛ buluku ne mɔ yɛfi la. Mengale mengilele ye kɛ yɛnyia yɛfi Brooklyn. Ɛnee ɔnnwu mɔɔ ɔka a. Ɔmaanle mengɔle na yeanvɛlɛ me bieko. Alasevolɛ ɛhye mɔ mɔɔ lɛ akɛnrasesebɛ la luale nrɛlɛbɛ adenle zo bɔle edwɛkpa ne nolo wɔ me sua zo Kyrgyzstan sɔlɔ. Me ye Mairambubu a limoa dele Gyihova anwo nɔhalɛ ne mɔɔ sonle bolɛ la wɔ 1980 ne anu wɔ me abusua ne anu a.\nME YE NWUNLE NƆHALƐ NE NDƐNDƐ\nMairambubu vi Naryn mɔɔ wɔ Kyrgyzstan Maanzinli nu la. Ɔrale me diema raalɛ ne sua nu kenle ko wɔ August 1974, na ɛkɛ ne a yɛlimoa yɛyiale a. Mengulole Mairambubu ɛkɛ ne ala. Yɛgyale kenle ko zɔhane ala.\nMɔɔ Mairambubu de kale nu ɔlɛkɔ gua wɔ January 1981 la yɛɛ ɔdele adawubɔlɛ ne mɔɔ melimoa meha nwolɛ edwɛkɛ la. Ɛnee me ye kulo kɛ ɔte dɔɔnwo, ɔti ɔbizale raalɛ ne duma nee ye adelɛse. Ɔhanle kɛ bɛfɛlɛ ye, Apun, noko ɔmaanle ɔ nye lale ɛkɛ, ɔluakɛ wɔ 1980 ɛvolɛ ne anu ɛnee bɛva bɛ sa bɛdo Alasevolɛ ne mɔ gyima ne azo. Apun anva ye adelɛse ammaa me ye, emomu ɔliele yɛ ɛdeɛ ne. Me ye vale anyelielɛ rale sua nu.\nMairambubu hanle kɛ, “Mede anyelielɛ edwɛkɛ bie. Raalɛ bie ɛha ɛhile me kɛ ɔnrɛhyɛ menli ɛnrɛwu bieko. Nane mɔɔ anwo yɛ ɛzulolɛ bɔbɔ la bayɛ bɛtɛɛ.” Membuale ye kɛ, me deɛ, ɔyɛ me kɛ ɛlalɛ bie la. “Maa yɛhendɛ na ɔba a yeahilehile nu yeahile yɛ.”\nYe siane nsa anzi, Apun rakpɔlale yɛ. Ɔziale ɔrale fane dɔɔnwo, ɛhye maanle yɛyiale Alasevolɛ bie mɔ mɔɔ bɛle Kyrgyzma la. Mraalɛ ɛhye mɔ maanle yɛnwunle nɔhalɛ mɔɔ fale Gyihova nee bodane mɔɔ ɔlɛ ɔmaa alesama la anwo edwɛkɛ dɔɔnwo. Bɛgengale buluku ne mɔɔ bɛfɛlɛ ye From Paradise Lost to Paradise Regained * la bɛhilele yɛ. Kɛ mɔɔ ɛnee bɛlɛ buluku ɛhye ko ala wɔ Tokmok nu la ati, yɛvale yɛ sa yɛhɛlɛle bie.\nNinyɛne mɔɔ yɛlimoa yɛzukoale la ko a le ngapezo edwɛkɛ mɔɔ wɔ Mɔlebɛbo 3:15 la. Gyisɛse mɔɔ le Nyamenle Mɛzaya Belemgbunli ne la a bamaa ngapezo ɛhye ara nu a. Ɛhye le edwɛkɛ mɔɔ anwo hyia mɔɔ ɔwɔ kɛ awie biala te a! Ɛhye ati, ɛnee ɔwɔ kɛ yɛfa yɛ nwo yɛwula edwɛkɛhanlɛ gyima ne anu. (Mat. 24:14) Yeangyɛ, Baebolo nu nɔhalɛ ne bɔle ɔ bo kɛ ɔkakyi yɛ ɛbɛlabɔlɛ.\nBƐVALE BƐ SA BƐDOLE AYIA NEE ƐZƆNENLƐ ZO\nAdiema nrenyia bie mɔɔ wɔ Tokmok la dole ɛsalɛ vɛlɛle yɛ wɔ atɔfolɛlielɛ bie abo. Yeangyɛ, me nee me ye nwunle kɛ Alasevolɛ ne mɔ le ngakyile. Bɛanva nza mɔɔ bo la bɛamba atɔfolɛlielɛ ne abo, yɛɛ debie biala hɔle zo pɛpɛɛpɛ. Ɛhye le ngakyile fi atɔfolɛlielɛ gyɛne mɔɔ menli mɔɔ kɔ ɔ bo la bo, bɛyɛ basabasa na bɛtendɛ ɛtane mɔɔ yɛhɔ la anwo.\nEza yɛhɔle debiezukoalɛ wɔ Tokmok asafo ne anu. Ɛnee bɛyɛ ye wɔ kpɔkɛmile nu, saa tɛnlabelɛ ne maa adenle a. Ɛnee mediema ne mɔ ze ye kɛ kpolisima ne anye wɔ bɛ nwo kpalɛ, ɔti ɛnee bɛmaa adiema ko sinza. Wɔ ɛyɛlɛ mekɛ nu, yɛyɛ ye wɔ sua nu. Ɔyɛ a kpolisima bafinde yɛ nwo zo wɔ sua nu na bɛbiza yɛ mɔɔ yɛlɛyɛ la. Mɔɔ bɛzɔnenle me nee Mairambubu wɔ July 1982 wɔ Azule Chüy ne anu la, ɛnee ɔwɔ kɛ yɛmaa yɛ nye da ɛkɛ. (Mat. 10:16) Mediema rayiale kpɔkɛ ne anu ngyikyingyikyi. Yɛdole Belemgbunlililɛ edwɛne na yɛdiele ɛzɔnenlɛ ɛdendɛlɛ ne.\nYƐVALE NWOLƐ ADENLE NE YƐDƐLƐLE YƐ ƐZONLENLƐ GYIMA NE ANU\nWɔ ɛvolɛ 1987, adiema nrenyia bie zele me kɛ mengɔkpɔla anyelielɛnli bie mɔɔ de sua Balykchy azo la. Ɛnee ɔwɔ kɛ mefa keteke metu adenle dɔnehwele nna na meadwu ye ɛkɛ. Mɔɔ yɛdule adenle yɛhɔhanle edwɛkɛ ne wɔ Balykchy fane dɔɔnwo la, yɛnwunle kɛ menli dɔɔnwo anye die nwo. Ɛnee ɛhye le nwolɛ adenle mɔɔ ɔwɔ kɛ yɛfa yɛtɛlɛ yɛ ɛzonlenlɛ gyima ne anu a.\nƐnee me nee Mairambubu ta kɔ Balykchy. Wɔ dapɛne awieleɛ, yɛta yɛda, yɛkɔ daselɛlilɛ na yɛyɛ debiezukoalɛ. Menli mɔɔ die yɛ mbuluku ne mɔ la anwo razonle kpalɛ. Ɛnee yɛfa mbuluku ne mɔ yɛgua kodoku bie mɔɔ bɛfɛlɛ ye mishok mɔɔ bɛfa nrɛlɛbɛta bɛgua nu la yɛfi Tokmok yɛkɔ ɛkɛ. Ɛnee mbuluku ahodoku nwiɔ ne mɔɔ yɛfa yɛkɔ siane biala la ɛnza. Yɛde keteke nu yɛlɛkɔ Balykchy yɛɛ yɛlɛsia a, yɛdi adenduvoma ne daselɛ.\nWɔ yɛ ɛkpɔlalɛ mɔɔ limoa la anzi ɛvolɛ mɔtwɛ wɔ 1995, bɛdele asafo wɔ Balykchy sua ne azo. Yɛbɔle kakɛ kpalɛ wɔ ɛvolɛ zɔhane mɔɔ ɛnee yɛtu adenle yɛfi Tokmok yɛkɔ Balykchy la. Ɛnee yɛnlɛ ezukoa dɔɔnwo, ɔti kɛzi yɛyɛle ye ɛ? Ɛnee adiema nrenyia bie ta maa yɛ ezukoa maa yɛfa yɛtua yɛ nwo kakɛ ne bie. Gyihova nwunle ɛhulolɛ mɔɔ yɛlɛ kɛ yɛbadɛlɛ yɛ ɛzonlenlɛ gyima ne anu la, na ɔbukele “anwuma nlenkɛ” ne mɔ ɔmaanle yɛ. (Mal. 3:10) Nɔhalɛ nu, Gyihova kola yɛ debie biala amgba!\nƐNEE YƐNLƐ ALAGYE FEE WƆ YƐ ABUSUA NE NEE DASELƐLILƐ NU\nWɔ 1992 bɛkpale me kɛ asafo nu kpanyinli mɔɔ limoa mɔɔ le Kyrgyznli wɔ maanle ne anu. Ɛzonlenlɛ nu nwo adenle fofolɛ dɔɔnwo bukele wɔ asafo ne mɔɔ wɔ yɛ sua zo Tokmok la anu. Ɛnee yɛ nee ngakula mɔɔ bɛle Kyrgyzma mɔɔ bɛkɔ sukulu la dɔɔnwo sukoa Baebolo ne. Ngakula ɛhye mɔ mɔɔ ɛnee yɛ nee bɛ sukoa la anu ko kɛkala boka Ɔfese Kɔmatii ne anwo yɛɛ nwiɔ noko le adekpakyelɛ titilima. Eza yɛvile yɛ ɛhulolɛ nu yɛboale awie mɔ wɔ debiezukoalɛ bo. Wɔ 1990 mɔlebɛbo, ɛnee yɛyɛ yɛ debiezukoalɛ ne mɔ nee yɛ mbuluku ne mɔ wɔ Russia aneɛ nu. Noko menli dɔɔnwo mɔɔ ɛnee wɔ asafo ne anu la ka Kyrgyz. Ɔti, mengilele ɔ bo memaanle bɛ, na ɛhye boale bɛ maanle bɛdele nɔhalɛ ne abo kpalɛ.\nMe nee me ye yɛɛ yɛ mra mɔtwɛ wɔ 1989\nMe nee Mairambubu eza yɛle gyima ɛsesebɛ nleanle yɛ abusua ne mɔɔ ɛnee ɔlɛyɛ kpole la. Yɛ nee yɛ mra ne mɔ hɔle daselɛlilɛ nee debiezukoalɛ. Ɛnee yɛ ra raalɛ Gulsayra mɔɔ ɛnee yenyia ɛvolɛ 12 pɛ la anye die kɛ ɔbaha Baebolo ne anu edwɛkɛ yeahile menli mɔɔ lua awɔdenle ne mɔ azo la. Ɛnee eza yɛ mra ne mɔ anye die kɛ bɛbahye Baebolo tɛkese bɛagua bɛ ti anu. Yɛ mra ne mɔ yɛɛ nzinlii yɛ nlɔnra amuala bɔle nu vale bɛ nwo wulale asafo gyimayɛlɛ ngakyile nu wɔ adenle ɛhye azo. Wɔ ngakula 9 nee nlɔnra 11 mɔɔ kɛkala de aze la anu, bɛ nuhua 16 sonle Gyihova anzɛɛ nee bɛ awovolɛ kɔ debiezukoalɛ.\nNZENZALEƐ MƆƆ YƐ AZIBƐNWO\nSaa mediema mɔɔ bɔle Gyihova gyima ne abo wɔ yɛ sua zo wɔ 1950 la nwu anyuhɔlɛ mɔɔ yɛnyia la a, ɔbayɛ bɛ azibɛnwo. Mɔɔ ɔde a le kɛ ɔvi 1990 mɔɔ ba la, yɛnyia fanwodi dɔɔnwo yɛlɛbɔ edwɛkpa ne nolo na yɛayɛ nyianu mgbole.\nMe nee me ye lua daselɛlilɛ nu\nWɔ 1991, me nee me ye hɔle yɛ nyianu mɔɔ limoa la wɔ Alma-Ata mɔɔ kɛkala bɛfɛlɛ ye Almaty mɔɔ wɔ Kazakhstan la. Na wɔ 1993, mediema mɔɔ wɔ Kyrgyzstan la yɛle nyianu mɔɔ limoa wɔ Spartak Nwɔhoalilɛleka mɔɔ wɔ Bishkek la. Nolobɔlɛma limoa vale dapɛne ko zieziele nwɔhoalilɛleka ne. Kpanyinli ne mɔɔ nea ɛkɛ la anye liele kpalɛ, ɔti ɔmaanle yɛyɛle nyianu ne wɔ ɛkɛ mɔɔ yɛanlie ezukoa a.\nWɔ 1994, yɛnyianle anyuhɔlɛ bieko wɔ mekɛ mɔɔ bɛpelentele yɛ buluku mɔɔ limoa wɔ Kyrgyz aneɛ nu la. Kɛkala, Kyrgyz edwɛbohilelɛ ekpunli ne mɔɔ wɔ Bishkek Bɛtɛle ɛkɛ la kile yɛ mbuluku ne mɔ abo dahuu. Nɔhalɛ nu, wɔ 1998, bɛliele Alasevolɛ ne mɔ gyima ne bɛdole nu wɔ Kyrgyzstan mɛla nu. Ahyehyɛdeɛ ne ɛyɛ kpole, na kɛkala nolobɔlɛma ne dodo bo 5,000. Ɛnɛ, yɛlɛ asafo 83 yɛɛ ekpunli ngakyile 25 wɔ Chinese, Nrelenza, Kyrgyz, Russian, Russian Sign Language, Turkish, Uighur nee Uzbek aneɛ nu. Mediema mrenyia nee mraalɛ ɛhye mɔ mɔɔ bɛvi maanle ngakyile nu la ɛlɛbɔ nu azonle Gyihova wɔ koyɛlɛ nu. Gyihova a maanle yɛnyianle anyuhɔlɛ ɛhye mɔ mɔɔ yɛ azibɛnwo la a.\nEza Gyihova ɛhakyi me ɛbɛlabɔlɛ. Menyinle wɔ abusua mɔɔ bɛle ɛya nu gyimayɛvoma la anu yɛɛ mengɔle sukulu ɛvolɛ nnu pɛ. Noko Gyihova maanle menzonlenle kɛ asafo nu kpanyinli na mengilele menli mɔɔ ze nwoma tɛla me la Baebolo nu nɔhalɛ ne mɔɔ sonle bolɛ la. Nɔhalɛ nu, Gyihova maa edwɛkɛ mɔɔ yɛ azibɛnwo la si. Me anwubielɛ maa mekɔ zo mefa nɔhalɛlilɛ medi Gyihova mɔɔ “kola yɛ debie biala” la anwo daselɛ.—Mat. 19:26.\n^ ɛden. 21 Gyihova Alasevolɛ a yɛle a, na ɛnɛ bɛnyɛ ye bieko.\nFa nwa awie Fa nwa awie Gyihova Kola Yɛ Debie Biala\nYɛgyinla Kpundii Wɔ Sɔnea Nu A Ɔmaa Yɛnyia Nyilalɛ


Ɛzonlenlɛ Nee Ɛbɛlabɔlɛ Kpalɛ: Boni A Ɛbalie Wɔali A?\nƐzinzalɛ Arane | July 2013\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Dangme Danish Dutch Efik English Estonian Ewe Fijian Finnish French Ga Georgian German Giliki Guarani Haitian Creole Hibulu Hiligaynon Hungarian Icelandic Igbo Iloko Indonesian Italian Japanese Kazakh Kikongo Kikuyu Kiluba Kinyarwanda Kirghiz Kongo Korean Latvian Lingala Lithuanian Luo Macua Malagasy Maya Mazatec (Huautla) Mizo Moore Myanmar Nahuatl (Northern Puebla) Ndebele (Zimbabwe) Ngabere Norwegian Nzema Ossetian Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Quichua (Imbabura) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nƐbalie Ɛzonlenlɛ Wɔali Wɔ Ɛbɛlabɔlɛ Kpalɛ Nwo Ɔ?\nSylvia, mɔɔ nea mgbanyinli la ka kɛ, “Me nee menli dɔɔnwo mɔɔ bɛkile kɛ bɛsonle Nyamenle la a hɔle kɔlegyi a. Noko, ɛnee bɛwua wɔ sɔnea nu na bɛno nyiletane. Ɛzonlenlɛ ɛngakyi bɛ ɛbɛlabɔlɛ.”\nNrenya bie mɔɔ bɛfɛlɛ ye Lionel la ka kɛ: “Me gɔnwo mɔ gyimayɛvoma bɔ adalɛ na bɛfɛlɛ kɛ bɛnde kpɔkɛ wɔ mekɛ mɔɔ bɛte kpɔkɛ la. Bɛkɔ asɔne noko bɛnva bɛmbɔ ɛbɛla—ɔle kɛ mbia mɔɔ bɛfa bɛkile menli ala la.”\nƐzonlenlɛ ɛngola ɛngakyi menli dɔɔnwo ɛbɛlabɔlɛ. Ɛnɛ, menli dɔɔnwo sɔ “nyamenlezonlenlɛ nu” noko bɛnlie “ye tumi kpalɛ ne” bɛndo nu. (2 Temɔte 3:5) Bɛ asɔne mgbanyima ɛnyɛ neazo kpalɛ; yɛɛ ɛsɔfo ne mɔ noko ɛnva Ngɛlɛlera ne anu folɛdulɛ mɔɔ ɔwɔ kɛ bɛ mboane ne mɔ fa bɔ bɛ ɛbɛla la ɛmmaa bɛ. Ɔnyɛ nwanwane kɛ menli dɔɔnwo die di kɛ Nyamenle ɛndwenle bɛ ɛbɛlabɔlɛ nwo la.\nDUZU A BAEBOLO NE KILEHILE A?\nBaebolo ne kile kɛ Nyamenle te nganeɛ na ɔdwenle kɛzi yɛbɔ yɛ ɛbɛla la anwo kpalɛ. Mekɛ mɔɔ tete Yizilayɛma dele Nyamenle anwo atua la, “bɛmanle ɔlile nyane.” (Edwɛndolɛ 78:40) Noko akee, saa awie kakyi fi ye nyɛleɛ ɛtane nwo a, “anyelielɛ” kpole ba anwuma lɔ. (Luku 15:7) Saa awie nyia yɛ anwuma Selɛ ne subane ngɛnlɛma ne anwo anyezɔlɛ a, ɛhulolɛ mɔɔ ɔlɛ ɔmaa Nyamenle la banyi na yeaha ye yeamaa yeahulo mɔɔ Nyamenle kulo la na yeahyi mɔɔ Nyamenle kyi la.—Emɔso 5:15.\nKƐZI GYIHOVA ALASEVOLƐ YƐ BƐ ƐDEƐ NE Ɛ?\nDeseret News mɔɔ wɔ Salt Lake City, Utah, U.S.A. la hanle Gyihova Alasevolɛ anwo edwɛkɛ kɛ, “bɛboa bɛmaa mbusua gyinla kpundii, bɛboa bɛmaa menli di nɔhalɛ na bɛnyia subane kpalɛ.” Adwelie kɛlata ne doale zo kɛ: “Nuhua menli fa ɛbɛlabɔlɛ ngyinlazo kpalɛ bɔ bɛ ɛbɛla. Bɛdie bɛdi kɛ sigalɛte ɛnlonlɛ, nzabolɛ, nyiletane, kyakyadolɛ, adwɔmanebɔlɛ nee mrenya mɔɔ fa mrenya la le nyɛleɛ mɔɔ kola sɛkye awie sunsum nu gyinlabelɛ a.”\nAsoo asɔne mgbanyima ɛboa bɛ mboane ɛmaa bɛva Nyamenle ɛbɛlabɔlɛ nwo ngyinlazo bɛbɔ bɛ ɛbɛla?\nKɛzi Nyamenle subane ne mɔɔ Alasevolɛ ne mɔ ɛzukoa nwolɛ debie la ɛboa bɛ ɛ? Sylvia mɔɔ yɛlumua yɛha ɔ nwo edwɛkɛ la ka kɛ, “Adalɛ ɛbu zo wɔ ayileyɛlɛ gyima ne anu. Ɔnyɛ se kɛ mebayɛ bie. Noko nganeɛ mɔɔ menwu kɛ Gyihova * te wɔ nwolɛ la ɛboa me ɛmaa meyɛ mɔɔ le kpalɛ la. Me nye die yɛɛ me nzo nu ɛdwo me.” Sylvia die to nu kɛ mɔɔ ɔdie ɔdi wɔ ye ɛzonlenlɛ ne anu na ɔfa ɔbɔ ye ɛbɛla la ɛmaa ye ɛbɛlabɔlɛ ɛyɛ kpalɛ.\nFa nwa awie Fa nwa awie Ɛbalie Ɛzonlenlɛ Wɔali Wɔ Ɛbɛlabɔlɛ Kpalɛ Nwo Ɔ?\nEDWƐKƐ TITILI Duzu Ati A Ɔwɔ Kɛ Ɛbiza Ɛzonlenlɛ Nwo Edwɛkɛ A?\nEDWƐKƐ TITILI Ɛbalie Ɛzonlenlɛ Wɔali Wɔ Ezukoa Nwo Ɔ?\nEDWƐKƐ TITILI Ɛbalie Ɛzonlenlɛ Wɔali Wɔ Konle Nwo Ɔ?\nEDWƐKƐ TITILI Ɛbalie Ɛzonlenlɛ Wɔali Wɔ Ɛbɛlabɔlɛ Kpalɛ Nwo Ɔ?\nEDWƐKƐ TITILI Asoo Ɔwɔ Kɛ Ɛdie Ɛzonlenlɛ Bie Ɛdi?\nMƆƆ MAA ABUSUA NYIA ANYELIELƐ LA Maa Agyalɛ Bieko Ɛyɛ Anyelielɛ\nDRAW CLOSE TO GOD Ɔmaa Yɛ “Nye Die”\nBAEBOLO NE KAKYI SONLA “Mende Nganeɛ Kɛ Ɔwɔ Kɛ Mekakyi Ewiade Ne Bieko”\nDASEVOLƐ BIE NEE AWIE ADWELIELLILƐ Asoo Nyamenle Dwenle Yɛ Amaneɛnwunlɛ Nwo?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Ɔwɔ Kɛ Ɛdie Ɛzonlenlɛ Ɛdi Ɔ?\nFa nwa awie Fa nwa awie ƐZINZALƐ ARANE Ɔwɔ Kɛ Ɛdie Ɛzonlenlɛ Ɛdi Ɔ?\nƆwɔ Kɛ Ɛdie Ɛzonlenlɛ Ɛdi Ɔ?\nƐZINZALƐ ARANE Ɔwɔ Kɛ Ɛdie Ɛzonlenlɛ Ɛdi Ɔ?


2 Edwɛkɛsisilɛ 24 | Yintanɛte Zo Baebolo | Ewiade Fofolɛ Ngilebɛbo\nEdwɛkɛsisilɛ Mɔɔ Tɔ Zo Nwiɔ 24:1-27\nGyɛhowahye tumililɛ ne (1-3)\nGyɛhowahye yɛle ɛzonlenlɛsua ne boɛ (4-14)\nGyɛhowahye ɛkpɔkyelɛ ne (15-22)\nBɛhunle Gyɛhowahye (23-27)\n24 Gyɛhowahye lile ɛvolɛ nsuu la yɛɛ ɔrayɛle belemgbunli a,+ na ɔlile tumi ɛvolɛ 40 wɔ Gyɛlusalɛm. Ye mame a le Zaebaya mɔɔ vi Biyɛ-hyiba+ la. 2 Gyɛhowahye hɔle zo yɛle mɔɔ le kpalɛ wɔ Gyihova anye zo la wɔ ɛsɔfo Gyɛhɔyada+ mekɛ zo amuala. 3 Gyɛhɔyada gyale mraalɛ nwiɔ maanle ye, na ɔwole mralɛ mrenyia nee mralɛ mraalɛ. 4 Nzinlii Gyɛhowahye nyianle ɛhulolɛ kɛ ɔyɛ Gyihova sua ne boɛ.+ 5 Ɔti, ɔboɔboale ɛsɔfoma nee Livaema ne anloa na ɔzele bɛ kɛ: “Bɛhɔ Dwuda azuamgbole ne mɔ azo na bɛlielie ezukoa bɛvi Yizilayɛma amuala ɛkɛ bɛva bɛyɛ bɛ Nyamenle ne sua ne boɛ+ ɛvolɛ biala; bɛli edwɛkɛ ne anwo gyima ndɛndɛ.” Noko Livaema ne anli nwolɛ gyima ndɛndɛ.+ 6 Ɔti belemgbunli ne vɛlɛle Gyɛhɔyada mɔɔ le kpanyinli la na ɔbizale ye kɛ:+ “Duzu ati a ɛtɛmaanle Livaema ne ɛtɛkɔdieliele adwule nwuanzanwuanza ne mɔɔ Gyihova sonvolɛ Mosisi hanle kɛ bɛdua la+ ɛtɛfile Dwudama nee Gyɛlusalɛmma ɛkɛ, Yizilayɛ asafo ne adwule nwuanzanwuanza ne mɔɔ bɛfa bɛyɛ Daselɛlilɛ ɛdanlɛsua ne+ anwo gyima la ɛtɛbale ɛ? 7 Ɔluakɛ ɛnee Atalaya,+ zɔhane raalɛ amumuyɛ ne amra ne mɔ ɛhɔ nɔhalɛ Nyamenle ne sua ne anu,+ na bɛva ninyɛne nwuanzanwuanza ne mɔɔ wɔ Gyihova sua ne anu la amuala bɛhɔmaa Beeyale ne mɔ.” 8 Akee belemgbunli ne maanle bɛbobɔle ɛlɛka bie+ na bɛvale bɛziele alienwo wɔ Gyihova sua ne anlenkɛ kpole ne anloa.+ 9 Ɛhye anzi bɛbɔle nolo wɔ Dwuda nee Gyɛlusalɛm amuala kɛ awie biala ɛradua adwule nwuanzanwuanza ne+ mɔɔ nɔhalɛ Nyamenle ne sonvolɛ Mosisi hanle ye wɔ fienemgbole ne anu kɛ Yizilayɛma ɛdua la ɛmaa Gyihova. 10 Mgbanyima ne mɔ amuala nee menli ne amuala anye liele,+ na bɛhɔle zo bɛvale ndoboa bɛraguale ɛlɛka ne anu too ɔyile.* 11 Mekɛ biala mɔɔ Livaema ne bɛava ɛlɛka ne ara belemgbunli ne ɛkɛ na bɛkɛnwu kɛ ezukoa dɔɔnwo wɔ nu la, belemgbunli kɛlɛhɛlɛvolɛ ne nee ɛsɔfo kpanyinli boavolɛ ne ba na bɛbawola ezukoa ne bɛfi ɛlɛka ne anu,+ na akee bɛava bɛahɔzie ɔ bo zo ne. Bɛyɛle ɛhye alehyenlɛ biala, na bɛboɔboale ezukoa dɔɔnwo kpalɛ anloa. 12 Akee belemgbunli ne nee Gyɛhɔyada fa maa menli mɔɔ ɛlɛnea Gyihova sua ne anwo ɛzonlenlɛ gyima ne azo la, na bɛbɔ menli mɔɔ se awolɛ nee dwinvolɛma ɛkpa kɛ bɛyɛ Gyihova sua ne boɛ,+ eza bɛbɔ menli mɔɔ fa bulalɛ nee kɔbele yɛ gyima la ɛkpa bɛmaa bɛsiezie Gyihova sua ne. 13 Na menli mɔɔ ɛlɛnea gyima ne azo la bɔle ɔ bo, na sua ne ɛziezielɛ gyima ne mɔɔ bɛlɛnea zolɛ la hɔle zo kpalɛ, na bɛmaanle nɔhalɛ Nyamenle ne sua ne ziale yɛle kɛ ye dɛba ne ala la, na ɔ nwo gyinlanle ye kpalɛ. 14 Mɔɔ bɛwiele ala la, bɛvale ezukoa ne mɔɔ hale la bɛrɛlɛle belemgbunli ne nee Gyɛhɔyada, na bɛvale bɛyɛle ahyɛnze bɛmaanle Gyihova sua ne, ahyɛnze mɔɔ bɛfa bɛyɛ ɛzonlenlɛ gyima ne nee mɔɔ bɛfa bɛbɔ afɔle yɛɛ nvutuke nee dwɛtɛ fufule ahanrɛlɛ nee ahyɛnze.+ Na bɛbɔle ɛyelalɛ afɔle+ wɔ Gyihova sua ne anu dahuu wɔ Gyɛhɔyada mekɛ zo amuala. 15 Mɔɔ Gyɛhɔyada yɛle ɛrelera na ɔnyianle ɛvolɛ dɔɔnwo na ɔ kunlu dwole ɔ nwo la, ɔwule; ɔlile ɛvolɛ 130 na yeawu. 16 Ɔti bɛziele ye wɔ Devidi Suakpole ne azo bɛbokale arelemgbunli ne mɔ anwo,+ ɔlua ninyɛne mgbalɛ mɔɔ ɔyɛle ɔmaanle Yizilayɛma,+ nɔhalɛ Nyamenle ne nee Ye sua ne la ati. 17 Gyɛhɔyada wule la anzi, Dwuda mgbanyima rale na bɛbutubutule bɛ nyunlu aze wɔ belemgbunli ne anyunlu, na belemgbunli ne diele bɛ. 18 Bɛkpole Gyihova, bɛ nenyia mɔ Nyamenle ne sua ne na bɛbɔle ɔ bo kɛ bɛsonle ɛzonlenlɛ mbaka* ne mɔ nee ananze ne mɔ, yemɔti Nyamenle ɛya ne rale* Dwuda nee Gyɛlusalɛm anwo zo ɔlua bɛ fɔlɛlilɛ ne ati. 19 Ɔhɔle zo ɔzoanle ngapezoma wɔ bɛ avinli kɛ bɛva bɛ bɛzia bɛrɛla Gyihova ɛkɛ, na bɛhɔle zo bɛbɔle bɛ kɔkɔ,* noko bɛkpole kɛ bɛbadie.+ 20 Nyamenle sunsum ne rale ɛsɔfo Gyɛhɔyada+ ara Zɛkalaya anwo zo, na ɔgyinlanle ɛleka mɔɔ wɔ anwuma la wɔ menli ne anyunlu na ɔzele bɛ kɛ: “Mɔɔ nɔhalɛ Nyamenle ne ɛha la ɛne, ‘Duzu ati a bɛnli Gyihova mɛla ne mɔ azo a? Ɔnrɛwie bɛ boɛ! Ɔluakɛ bɛkpo Gyihova, na ɔdaye noko ɔbakpo bɛ.’”+ 21 Noko bɛvale ɔ nwo adwenle+ na belemgbunli ne maanle bɛzile ye awolɛ wɔ Gyihova sua ne alienwo ɛkɛ.+ 22 Ɛhye ati Belemgbunli Gyɛhowahye angakye ɛlɔlɛ kpundii ne mɔɔ ye papa* Gyɛhɔyada lale ye ali hilele ye la, na ɔhunle ɔ ra ne, mekɛ mɔɔ ɔlɛwu la ɔhanle kɛ: “Gyihova ɛnlea na ɔmaa ɛbu nwolɛ mgbonda.”+ 23 Wɔ ɛvolɛ ne mɔlebɛbo,* Selea ɛlɔnema rale Gyɛhowahye anwo zo, na bɛhonle bɛvale Dwuda nee Gyɛlusalɛm.+ Akee bɛhunle menli ne mgbanyima ne mɔ amuala,+ na bɛvale ninyɛne mɔɔ bɛvenle la amuala bɛhɔmaanle Damasekɛse belemgbunli ne. 24 Ɛlɔnema ekyi bie ala a Seleama vale bɛ rale a, noko Gyihova vale ɛlɔnema mɔɔ bɛzonle kpalɛ la wulale bɛ sa nu,+ ɔluakɛ bɛkpole bɛ nenyia mɔ Nyamenle Gyihova ne; yemɔti bɛvale ndɛnebualɛ bɛrale* Gyɛhowahye anwo zo. 25 Na mɔɔ bɛvile ɔ nwo ɛkɛ ne bɛhɔle la, (ɔluakɛ bɛgyakyile ye la ɛnee yeboda kpole* bie) ɔdaye mumua ne ye sonvolɛma bɔle ɔ nwo adwenle ɛtane ɔluakɛ ɔhanle ɛsɔfo Gyɛhɔyada+ amra* mogya ɔguale. Bɛhunle ye wɔ ye ɛkpa ne azo.+ Yemɔti ɔwule na bɛziele ye wɔ Devidi Suakpole ne azo,+ noko bɛanzie ye wɔ ɛleka mɔɔ bɛsie arelemgbunli ne mɔ la.+ 26 Menli mɔɔ vale ɔ nwo adwenle ɛtane+ ne la ɛne: Amɔnonli raalɛ Hyemɛyate ara Zeebade nee Mowabenli raalɛ Hyemelete ara Gyɛhozabade. 27 Mɔɔ fale ɔ mra ne mɔ nee nrɛlaleɛ dɔɔnwo ne mɔɔ tia ye+ yɛɛ nɔhalɛ Nyamenle ne sua ne boɛyɛlɛ*+ nwo la, bɛhɛlɛ ɛhye mɔ amuala wɔ Arelemgbunli Buluku* ne anu. Na ɔ ra Amazaya ralile ye agya lile belemgbunli.\n^ Anzɛɛ ɔkola ɔkile, “hɔkpulale kɛ awie biala vale ye ɛdeɛ rale la.”\n^ Hibulu aneɛ nu, “ɛya bie rale.”\n^ Anzɛɛ “bɛlile daselɛ bɛtiale bɛ.”\n^ Ɛhye kile, Zɛkalaya papa.\n^ Hibulu aneɛ nu, “Ɛvolɛ ne dwule la.”\n^ Ɛhye kile, Seleama vale ndɛnebualɛ rale.\n^ Anzɛɛ “ewule dɔɔnwo wɔ ɔ nwo.”\n^ Anzɛɛ “ara.” Ɔbayɛ kɛ bɛhanle kɛ ɔ mra bɛvale bɛhilele anyunlunyia mɔɔ ɛnee ɔlɛ la.\n^ Hibulu aneɛ nu, “ɛziezielɛ.”\n2 Edwɛkɛsisilɛ 24


Gyima ne 19 | Yintanɛte Zo Baebolo | Ewiade Fofolɛ Ngilebɛbo\nƐzoanvolɛma Gyima 19:1-41\nPɔɔlo wɔ Ɛfɛsɛse; bɛzɔnenle bie mɔ bieko (1-7)\nPɔɔlo ngilehilelɛ gyima ne (8-10)\nSunsum ɛtane angola bɛ (11-20)\nBasabasayɛlɛ zile Ɛfɛsɛse (21-41)\n19 Mɔɔ Apɔlɔso+ wɔ Kɔlente la, Pɔɔlo hɔle maanzinli ne mɔ mɔɔ ɛmbikye nyevile ne la anu na ɔrale Ɛfɛsɛse.+ Na ɔnwunle ɛdoavolɛma bie wɔ ɛkɛ 2 na ɔbizale bɛ kɛ: “Mekɛ mɔɔ bɛrayɛle diedima la, bɛnyianle sunsum nwuanzanwuanza ɔ?”+ Bɛbuale ye kɛ: “Kyɛkyɛ o, yɛtɛtele ye ɛlɛ kɛ sunsum nwuanzanwuanza bie wɔ ɛkɛ.” 3 Ɔti ɔbizale bɛ kɛ: “Ɛnee ɛzɔnenlɛ* ne boni a bɛnyianle a?” Bɛbuale ye kɛ: “Dwɔn ɛzɔnenlɛ ne ɔ.”+ 4 Pɔɔlo hanle kɛ: “Dwɔn zɔnenle menli vale yɛle anlubɛnwo nwo sɛkɛlɛneɛ,+ na ɔzele menli ne kɛ bɛlie mɔɔ ɔli ɔ nzi ɔlɛba+ mɔɔ yemɔ a le Gyisɛse la bɛli.” 5 Mɔɔ bɛdele ɛhye la, bɛmaanle bɛzɔnenle bɛ wɔ Awulae Gyisɛse duma nu. 6 Na mekɛ mɔɔ Pɔɔlo vale ɔ sa guale bɛ nwo zo la, sunsum nwuanzanwuanza ne rale bɛ nwo zo+ na bɛbɔle ɔ bo bɛhanle aneɛ ngakyile nee ngapezo.+ 7 Ɛnee bɛ muala bɛle mrenyia kɛyɛ 12. 8 Ɔhɔle nyianusua ne anu,+ ɔvale akɛnrazilɛ ɔdendɛle too siane nsa, ɔmaanle ɛdendɛlɛ na ɔ nee bɛ zuzule Nyamenle Belemgbunlililɛ ne anwo wɔ adenle mɔɔ tɔ ɛnzolɛ nu la azo.+ 9 Na mɔɔ bie mɔ anlie anli fee, na bɛhanle Adenle Ne+ anwo edwɛkɛ ɛtane wɔ menli ne anyunlu la, ɔhwenle ɔ nwo ɔvile bɛ nwo+ na ɔ nee ɛdoavolɛma ne hɔle, na ɛnee ɔmaa ɛdendɛlɛ dahuu wɔ Taelanɛse sukulu sua ne anu. 10 Ɛhye hɔle zo too ɛvolɛ nwiɔ, yemɔti bɛdabɛ mɔɔ bɛwɔ Ehyea maanzinli ne anu la, Dwuuma nee Gilikima amuala dele Awulae edwɛkɛ ne. 11 Na Nyamenle luale Pɔɔlo anwo zo yɛle nwanwane ninyɛne mgbole dɔɔnwo,+ 12 yemɔti bɛvale ye adɛladeɛ nee ye aguzo bɔbɔ bɛhɔguale wuliravolɛma anwo zo+ na bɛ ewule ne mɔ hɔle, yɛɛ sunsum ɛtane ne mɔ vile bɛ nwo dule.+ 13 Noko Dwuuma bie mɔ mɔɔ bɛluolua nu bɛtu sunsum ɛtane la noko bɔle mɔdenle kɛ bɛbabɔ Awulae Gyisɛse duma wɔ bɛdabɛ mɔɔ sunsum ɛtane wɔ bɛ nwo la anwo zo, bɛka kɛ: “Mese wɔ wɔ Gyisɛse mɔɔ Pɔɔlo ka ɔ nwo edwɛkɛ la duma nu kɛ ɛvi ɔ nwo tu.”+ 14 Ɛnee Dwuuma ɛsɔfo kpanyinli bie mɔɔ bɛfɛlɛ ye Siva la amra mrenyia nsuu a yɛ ɛhye a. 15 Noko sunsum ɛtane ne buale bɛ kɛ: “Meze Gyisɛse+ yɛɛ meze Pɔɔlo;+ na bɛmɛ bɛle nwane mɔ?” 16 Akee nrenyia ne mɔɔ sunsum ɛtane ne wɔ ɔ nwo la hɔle bɛ nwo zo, ɔ nee bɛ honle ngoko ngoko na ɔlile bɛ nwo zo konim, yemɔti bɛlɛle bɛ nwo zɔ bɛnriandile bɛvile sua nu ɛkɛ ne mɔɔ ɛnee bɛbodɛboda a. 17 Awie biala dele edwɛkɛ ɛhye, Dwuuma nee Gilikima mɔɔ wɔ Ɛfɛsɛse la amuala; na ɛzulolɛ hanle bɛ muala na bɛhɔle zo bɛyele Awulae Gyisɛse duma ne ayɛlɛ. 18 Na bɛdabɛ mɔɔ bɛrayɛle diedima la anu dɔɔnwo rahanle bɛ nyɛleɛ ne mɔ wɔ bagua nu. 19 Nɔhalɛ nu, ngonyiama ne anu dɔɔnwo kpalɛ vale bɛ mbuluku rayelale bɛ maanle awie biala nwunle ye.+ Na mɔɔ bɛbule nwolɛ mgbonda la, bɛnwunle kɛ bɛ bolɛ le dwɛtɛ fufule 50,000. 20 Na ɔlua Gyihova* tumi ne ati, ye edwɛkɛ ne hɔle zo dɛlɛle na ɔlile konim dɔɔnwo.+ 21 Mɔɔ ɛhye mɔ zile la anzi, Pɔɔlo zile kpɔkɛ kɛ saa ɔvi Masidonea+ nee Akaya a, ɔbadoa zo yeahɔ Gyɛlusalɛm.+ Ɔhanle kɛ: “Saa mekɔ ɛkɛ a, ɔwɔ kɛ mekɔ Wulomu noko.”+ 22 Yemɔti ɔzoanle ye boavolɛma ne mɔ nwiɔ, Timote+ nee Yilasetɛse+ wɔ Masidonea, noko yemɔ ɔdɛnlanle Ehyea maanzinli ne anu ekyii. 23 Mekɛ zɔhane, basabasayɛlɛ kpole bie+ zile mɔɔ fale Adenle Ne+ anwo a. 24 Ɔluakɛ ɛnee dwinvolɛ bie mɔɔ bɛfɛlɛ ye Dimiteleɛse, mɔɔ fa dwɛtɛ fufule yɛ Aatɛmese ɛzonlenlɛsua la, ɛmaa dwinvolɛma ne ɛnyia nvasoɛ dɔɔnwo.+ 25 Ɔboɔboale bɛ nee awie mɔ mɔɔ bɛyɛ zɔhane gyima ne bie la anloa na ɔhanle kɛ: “Ayi mɔ, bɛ muala bɛze kɛ gyima ɛhye a maa yɛnyia yɛ nwo a. 26 Kɛkala bɛnwu ye yɛɛ bɛde kɛ tɛ Ɛfɛsɛse+ ɛke angome, emomu asɛɛ Ehyea maanzinli ye anu amuala, Pɔɔlo ɛhye ɛli menli dɔɔnwo adwenle na yemaa bɛnyia adwenle fofolɛ kɛ nyamenle mɔɔ bɛva bɛ sa bɛyɛ la ɛnle nyamenle fee.+ 27 Bieko, saa yɛmaa ɛhye kɔ zo a, tɛ yɛ gyima ɛhye angome a bazɛkye a, emomu, bɛbabu nyamenle raalɛ Aatɛmese mɔɔ le kpole la ɛzonlenlɛsua ne debie mgbane, na anyunlunyia mɔɔ bɛfa bɛsonle ye wɔ Ehyea maanzinli ye anu nee azɛlɛ ye azo amuala la babɔ ye.” 28 Mɔɔ menli ne dele ɛhye la bɛvale ɛya kpole, na bɛdeɛdeanle nu kɛ: “Ɛfɛsɛsema Aatɛmese ne le kpole!” 29 Ɔti suakpole ne azo yɛle begyebegye, na bɛ muala bɛhɔhwenle Geeyɛse nee Alesetaakɛse,+ Masidoneama mɔɔ nee Pɔɔlo lua la bɛhɔle nwɔhoalilɛleka ne. 30 Pɔɔlo ɛdeɛ, ɛnee ɔkpondɛ kɛ ɔkɔ menli ne anu, noko ɛdoavolɛma ne ammaa ye adenle. 31 Mgbanyima mɔɔ nea ɛvoyia nee nwɔhoa zo bie mɔ mɔɔ bɛle ɔ gɔnwo mɔ bɔbɔ la dole ye nrɛlaleɛ kɛ ɔmmafa ye ngoane ɔto esiane nu ɔkɔ nwɔhoalilɛleka ne. 32 Nɔhalɛ nu, mɔɔ bie mɔ ɛlɛka edwɛkɛ ɛhye la ɛnee bie mɔ noko ɛlɛka edwɛkɛ fofolɛ; ɔluakɛ basabasayɛlɛ kpole bie zile ayiama ne anu, noko ɛnee menli dɔɔnwo ɛnze deɛmɔti bɛrayia ɛkɛ ne la. 33 Ɔti bɛvale Alɛzanda bɛvile menli ne anu bɛvindele, Dwuuma ne hwenle ye rale ɔ nyunlu, na Alɛzanda maanle ɔ sa zo kɛ ɔkpondɛ kɛ ɔkilehile edwɛkɛ nu ɔkile menli ne. 34 Noko mɔɔ bɛnwunle kɛ ɔle Dwuunli la, bɛ muala bɛbɔle nu bɛdeɛdeanle nu kɛyɛ dɔnehwele nwiɔ kɛ: “Ɛfɛsɛsema Aatɛmese ne le kpole!” 35 Mɔɔ suakpole ne azo kɛlɛvolɛ ne maanle menli ne yɛle koonwu la, ɔhanle kɛ: “Ɛfɛsɛsema, nwane a ɛnze kɛ Ɛfɛsɛse suakpole ye a nea Aatɛmese kpole ne ɛzonlenlɛsua ne nee ananze ne mɔɔ vi anwuma radɔle aze la azo a? 36 Kɛmɔ awie biala ɛngola ɛnzu ɛhye anwo kpolera la ati, ɔwɔ kɛ bɛka bɛ ahonle bɛto azule nu na ɔnle kɛ bɛpele bɛ nwo bɛyɛ debie. 37 Ɔluakɛ bɛva mrenyia ɛhye mɔ mɔɔ bɛtɛwuale debie wɔ ɛzonlenlɛsua nu anzɛɛ bɛtɛtendɛle bɛtɛtiale yɛ nyamenle raalɛ ne la bɛra ɛke. 38 Yemɔti saa Dimiteleɛse+ nee dwinvolɛma ne mɔ mɔɔ bɛ nee ye lua la lɛ edwɛkɛ bie tia awie a, kenle mɔɔ bɛfa bɛdi edwɛkɛ wɔ kɔɔto la wɔ ɛkɛ yɛɛ yɛlɛ amɛnladoma;* awie lɛ edwɛkɛ tia ɔ gɔnwo a, ɔva ɔrɛla ɛkɛ. 39 Noko saa bɛkpondɛ debie gyɛne bieko a, ɛnee ɔwɔ kɛ bɛyɛ ye kɛ mɔɔ mɛla ne kile la. 40 Ɔluakɛ edwɛkɛ ɛhye mɔɔ ɛzi ɛnɛ la bahola ava yɛ ado ngyegyelɛ nu, bɛbahola bɛado yɛ ɛzonle kɛ yɛlɛte atua ɔluakɛ yɛnlɛ debie mɔɔ yɛbagyinla zo yɛahile deɛmɔti basabasayɛlɛ ɛhye ɛra la anu a.” 41 Na mɔɔ ɔhanle ɛhye ɔwiele la, ɔmaanle ayiama ne zandenle.\n^ Ɔle Wulomu amɛnlado mɔɔ nea maanzinli zo. Nea Edwɛkɛbohilelɛ.\nGyima ne 19


Anwumabɔvolɛ Bie Rale Mɛle Anwo Ɛkɛ (Luku 1:26-56) | Baebolo Nu Edwɛkɛ\nRAALƐ anwofɛlɛko ɛhye a le Mɛle. Ɔle Yizilayɛnli raalɛ, mɔɔ de Nazalɛte a. Nyamenle ze kɛ ɔle sonla kpalɛ. Ɛhye ati a yezoa ye anwumabɔvolɛ Geebeleɛle kɛ ɔhɔdendɛ ɔhile ye la. Asoo ɛze mɔɔ Geebeleɛle ɛra kɛ ɔbaha yeahile Mɛle la? Maa yɛnlea.\nGeebeleɛle zele kɛ: ‘Ɔmɔ mɔɔ Nyamenle ɛlo wɔ a, ahye o! Gyihova nee wɔ de.’ Mɛle ɛtɛnwunle sonla ɛhye ɛlɛ. Ɔ ti akunlu ɛyɛ ye kesee, ɔluakɛ ɔnze deɛ mɔɔ ye ahyebizalɛ ne kile a. Noko ɛkɛ ne ala Geebeleɛle manle ye ahonle dɔle ye azule nu.\nƆhanle kɛ: ‘Mɛle, mmasulo. Gyihova ɛlo wɔ kpole. Ɛhye ati a ɔbayɛ nwanwane debie yeamaa wɔ la. Ɔnrɛhyɛ ɛbanrenzɛ wɔawo ralɛ nrenya. Na ɛbavɛlɛ ye Gyisɛse.’\nGeebeleɛle hɔle zo hilehilele nuhua kɛ: ‘Kakula ɛhye bayɛ kpole, na bɛavɛlɛ ye Anwuma Anwuma Nyamenle ne Ara. Gyihova bayɛ ye belemgbunli kɛmɔ ɛnee Devidi de la. Noko Gyisɛse bali belemgbunli mekɛ mɔɔ ɛnlɛ awieleɛ, na ye belemgbunlililɛ ɛnrɛbɔ aze ɛlɛ!’\nMɛle hanle kɛ: ‘Menze nrenya, na kɛ ɔkɛyɛ na ɛhye ayɛ ɛkɛ ɛ?’\nGeebeleɛle buale kɛ: ‘Nyamenle tumi ne baheda ɛ nwo zo. Ɛhye ati bɛbavɛlɛ kakula ne Nyamenle Ara.’ Akee ɔzele Mɛle kɛ: ‘Kakye wɔ busuanli Ɛlezabɛte. Menli hanle kɛ yenyi somaa kɛ ɔkɛwo mralɛ. Noko ɔnrɛhyɛ ɔbawo ralɛ nrenya. Ɛhye ati se wɔnwu ye, debie biala ɛnle ɛkɛ mɔɔ Nyamenle ɛnrɛhola ɛnrɛyɛ a.’\nƐkɛ ne ala Mɛle hanle kɛ: ‘Gyihova sonvolɛ raalɛ a le me! Mɔɔ wɔha la ɛyɛ zɔ ɛmaa me.’ Anwumabɔvolɛ ne akee hɔle.\nMɛle hanle ɔ nwo hɔkpɔlale Ɛlezabɛte. Mɔɔ Ɛlezabɛte dele Mɛle ane la, ɔ ra ne mɔɔ la ɔ kunlu la vale anyelielɛ hanle ɔ nwo. Nyamenle sunsum ne wolole Ɛlezabɛte, na ɔhanle ɔhilele Mɛle kɛ: ‘Bɛyila wɔ kpole wɔ mraalɛ muala avinli.’ Mɛle nee Ɛlezabɛte dɛnlanle kɛyɛ siane nsa, na akee ɔziale ɔhɔle ye sua nu wɔ Nazalɛte.\nƐnee bɔ zo mɔɔ nrenya bie mɔɔ bɛfɛlɛ ye Dwosefi la bagya Mɛle a. Na mekɛ mɔɔ Dwosefi nwunle kɛ Mɛle ɛva ɛkolɛ la, ɔzuzule kɛ ɔnle kɛ ɔgya ye. Akee Nyamenle bɔvolɛ ne zele ye kɛ: ‘Mmasulo kɛ ɛkɛva Mɛle ɛkɛyɛ ɛ ye. Ɔluakɛ Nyamenle a ɛmaa yenrenzɛ a.’ Ɛhye ati Dwosefi gyale Mɛle, na bɛhendɛle toonwo bɛwole Gyisɛse.\nLuku 1:26-56; Mateyu 1:18-25.\nMɛle—‘Gyihova Sonvolɛ Raalɛ A Le Me!’\nDuzu a mualɛ mɔɔ Mɛle vale manle anwumabɔvolɛ Geebeleɛle la da ye ali wɔ ye diedi ne anwo a? Subane ngɛnlɛma boni mɔ bieko a ɔlale bɛ ali a?


Belemgbunlililɛ Nɔhalɛ Edwɛkɛ—Bɛmaa Yɛ Sunsum Nu Aleɛ | Nyamenle Belemgbunlililɛ\nKENGA YE WƆ Afrikaans Albanian America Mumule Aneɛ Amharic Arabic Armenian Armenian (West) Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Giliki Guarani Gun Haitian Creole Hausa Herero Hibulu Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Laotian Latvian Lingala Lithuanian Lunda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese (Brazil) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urhobo Venda Vietnamese Wallisian Waray-Waray Wolaita Xhosa Yoruba Zande Zapotec (Isthmus) Zulu\nBɛne zo: Adiema raalɛ mɔɔ ɛlɛbɔ Adiema Rutherford ɛdendɛlɛ ne wɔ Alabama, U.S.A., wɔ 1930 awieleɛ; fema zo: Switzerland\nBelemgbunlililɛ Nɔhalɛ Edwɛkɛ—Bɛmaa Yɛ Sunsum Nu Aleɛ\nƐNWU kɛ ngɛlɛlera ne mɔɔ ɛ nee wɔ Baebolo sukoavo ne ɛgenga la ɛmaa ɔ nye ɛlie ɔluakɛ yede ɔ bo. Akee ɔka kɛ, “Yemɔti ɛlɛkile kɛ Baebolo ne kilehile kɛ yɛbahola yɛadɛnla aze dahuu wɔ Paladaese—wɔ azɛlɛ ye ala azo ɔ?” Ɛ gɔnwo ne mɔɔ ɛ nee ye lua daselɛlilɛ nu la sele na ɔka kɛ, “Ɔyɛ, boni a ɛnwunle ye wɔ Baebolo ne anu a?” Edwɛkɛ ne tɔ sukoavo ne anwo zo na ɔkpusu ɔ ti ɔka kɛ, “Menlie menli kɛ bɛhilehilele me deɛ ɛhye ɛlɛ!” Ɛkakye kɛ ɔhanle edwɛkɛ ko ne ala wɔ dapɛne bie mɔ mɔɔ ɛze ɛhɔ la anu, wɔ mekɛ mɔɔ lumua mɔɔ ɔnwunle kɛ Nyamenle duma a le Gyihova la.\nWɔnyia anwubielɛ ɛhye bie ɛlɛ ɔ? Nyamenle menli dɔɔnwo ɛnyia bie. Ninyɛne ekyi bahola amaa yɛahakye ahyɛlɛdeɛ mɔɔ sonle bolɛ mɔɔ yɛ sa ɛha ye la—nɔhalɛ ne anwo nrɛlɛbɛ ne! Gyinla na dwenle nwolɛ nea: Kɛzi ɛnyianle zɔhane ahyɛlɛdeɛ ne ɛ? Yɛbazuzu zɔhane kpuyia ne anwo wɔ foa ɛhye anu. Adenle mɔɔ Nyamenle menli ɛlua zo ɛnyia sunsum nu ndelebɛbo ngyikyi ngyikyi la ɛla ye ali wienyi kɛ Nyamenle Belemgbunlililɛ ne wɔ ɛkɛ amgba. Ye Belemgbunli ne, Gyisɛse Kelaese ɛlɛbɔ mɔdenle kɛ ɔmaa bɛahilehile Nyamenle menli ne nɔhalɛ ne wɔ ɛvolɛ mɔɔ bo ɛya ko la anu.\nGyihova Da Ye Bodane Ali\nAsoo ɛnee Belemgbunlililɛ ne boka Nyamenle mɔlebɛbo bodane ne anwo? Kɛzi Gyisɛse hanle Belemgbunlililɛ ne anwo edwɛkɛ ɛ?\nGyihova Kpogya Ye Duma Ne\nDuzu a Belemgbunlililɛ ne ɛyɛ wɔ Nyamenle duma ne anwo a? Kɛzi ɛdawɔ mumua ne ɛbahola wɔaboa wɔamaa bɛade Gyihova duma nwo ɛ?\nBɛdele Nyamenle Belemgbunlililɛ ne, zolɛ neavolɛma, ye maanlema nee nɔhalɛ mɔɔ yɛdi la abo kpalɛ.\nFa nwa awie Fa nwa awie Belemgbunlililɛ Nɔhalɛ Edwɛkɛ—Bɛmaa Yɛ Sunsum Nu Aleɛ\nBelemgbunlililɛ Nɔhalɛ Edwɛkɛ—Bɛmaa Yɛ Sunsum Nu Aleɛ\nFa nwa awie Fa nwa awie Nyamenle Belemgbunlililɛ Di Tumi!


Maake Edwɛkpa 8:1-38\nPita nwunle Kelaese ne (27-30)\n8 Mekɛ ne anu, menli dɔɔnwo bieko rayiale na ɛnee bɛnlɛ debie mɔɔ bɛdi a. Yemɔti ɔvɛlɛle ɛdoavolɛma ne na ɔzele bɛ kɛ: 2 “Menli ye anwo yɛ me alɔbɔlɛ,+ ɔluakɛ bɛdɛnla me nwo ɛke kenle nsa yɛɛ bɛnlɛ debie biala mɔɔ bɛbali a.+ 3 Saa memaa bɛfa ɛhɔne bɛkɔ bɛ azua nu a, bɛ nye zo kɛbulu bɛ wɔ adenle nu, yɛɛ bie mɔ vi moa.” 4 Noko ye ɛdoavolɛma ne buale ye kɛ: “Ɛnee nienwu, wɔ ɛleka koonwu ɛhye, yɛɛ awie kɛnyia paano mɔɔ kɛza menli ɛhye mɔ di a?” 5 Ɛhye ati ɔbizale bɛ kɛ: “Paano nyɛ a bɛlɛ a?” Bɛhanle kɛ: “Nsuu.”+ 6 Na ɔmaanle menli dɔɔnwo ne dɛnlanle aze. Akee ɔvale paano nsuu ne, ɔlale ase,* ɔbubule nu, na ɔbɔle ɔ bo ɔvale ɔmaanle ye ɛdoavolɛma ne kɛ bɛhyɛ, na bɛhyɛle bɛmaanle menli dɔɔnwo ne.+ 7 Ɛnee eza bɛlɛ fɛlɛ ekyi bie wɔ ɛkɛ, na mɔɔ ɔyilale zo la, ɔzele bɛ kɛ bɛhyɛ ɔdaye noko. 8 Yemɔti bɛlile na bɛ ko yile, na bɛsesale ɔ bo zo mɔɔ hale la ahɛndɛne mgbole nsuu tetɛkɛɛ.+ 9 Ɛnee mrenyia kɛyɛ 4,000 a wɔ ɛkɛ a. Akee ɔmaanle bɛhɔle. 10 Na ndɛndɛ ne ala ɔ nee ye ɛdoavolɛma ne vole ɛlɛne nu hɔle Dalemanuta maanzinli nu.+ 11 Falasiima ne rale ɛkɛ na bɛbɔle ɔ bo bɛ nee ye zule kpolera, bɛzɔle ye bɛnleanle kɛ ɔyɛ sɛkɛlɛneɛ bie mɔɔ vi anwuma la.+ 12 Yemɔti ɔlile nyane kpole wɔ ye ahonle nu na ɔhanle kɛ: “Duzu ati a awolɛndoazo ɛhye kpondɛ sɛkɛlɛneɛ ɛ?+ Nɔhalɛ nu meka meahile bɛ kɛ, bɛnrɛmaa awolɛndoazo ɛhye sɛkɛlɛneɛ biala.”+ 13 Na ɔgyakyile bɛ ɛkɛ ne, ɔziale ɔhɔvole ɛlɛne ɔpɛle ɔhɔle azule ne anzi lɔ. 14 Noko, bɛ rɛle vile kɛ bɛkɛva paano, na ɛnee bɛnlɛ debie biala wɔ bɛ nwo wɔ ɛlɛne ne anu kɛ paano ko ala.+ 15 Na ɔbɔle bɛ kɔkɔ kɛ: “Bɛmaa bɛ nye ɛla ɛkɛ; na bɛnlea boɛ wɔ Falasiima mgbɔvonle ne nee Hɛlɔdo mgbɔvonle ne anwo.”+ 16 Yemɔti bɛbɔle ɔ bo bɛ nee bɛ nwo zule kpolera wɔ paano mɔɔ bɛanva la anwo. 17 Ɔnwunle ɛhye la, ɔzele bɛ kɛ: “Duzu ati a bɛlɛsu kpolera wɔ paano mɔɔ bɛanva la anwo ɛ? Bɛtɛnwunle mɔɔ ɔkile yɛɛ bɛtɛtele ɔ bo ɔ? Bɛdwenle nwo a bɛnde ɔ bo ɔ? 18 ‘Bɛlɛ ɛnyelɛ, noko bɛnnwu debie ɔ; bɛlɛ ɛnzolɛ, noko bɛnde edwɛkɛ ɔ?’ Bɛngakye 19 mekɛ mɔɔ membubule paano nnu+ ne anu memaanle mrenyia 5,000 ne la, ɔ bo zo ahɛndɛne tetɛkɛɛ nyɛ a bɛsesale a?” Bɛzele ye kɛ: “Bulu nee nwiɔ.”+ 20 “Mekɛ mɔɔ membubule paano nsuu ne anu memaanle mrenyia 4,000 ne la, ɔ bo zo ahɛndɛne mgbole tetɛkɛɛ nyɛ a bɛnyianle a?” Na bɛzele ye kɛ: “Nsuu.”+ 21 Na ɔzele bɛ kɛ: “Bɛtɛtele ɔ bo ɔ?” 22 Akee bɛhɔle Bɛteseeyeda. Ɛkɛ ne bɛvale nrenyia bie mɔɔ anye ɛzi la bɛrɛlɛle ye, na bɛbodole ye kɛ ɔva ɔ sa ɔha ye.+ 23 Ɔzɔle nrenyia anyenzinliravolɛ ne asa ɔvale ye ɔhɔle namule ne kandiba. Ɔdole nyɛlɛ wɔ ɔ nye zo,+ ɔvale ɔ sa ɔguale ɔ nwo zo na ɔbizale ye kɛ: “Ɛnwu debie ɔ?” 24 Nrenyia ne maanle ɔ nye zo na ɔhanle kɛ: “Menwu menli, noko bɛle kɛ mbaka mɔɔ ɛlɛtiedia la.” 25 Ɔvale ɔ sa ɔhanle nrenyia ne anye bieko, na nrenyia ne nwunle debie kpalɛ. Ɔ nye ne yɛle boɛ, na ɛnee ɔkola ɔnwu debie biala wienyi. 26 Yemɔti ɔmaanle ɔhɔle sua nu, na ɔhanle kɛ: “Mmasia ɛkɔ namule ne azo.” 27 Akee Gyisɛse nee ye ɛdoavolɛma ne vile ɛkɛ ne hɔle Sizalia Felepae namunamu ne mɔ azo, na mɔɔ bɛlɛkɔ la ɔbizale ye ɛdoavolɛma ne kɛ: “Menli se mele nwane?”+ 28 Bɛhanle bɛhilele ye kɛ: “Dwɔn Sɔnevolɛ ne,+ noko bie mɔ se Yilaegya,+ yɛɛ bie mɔ noko se, ngapezoma ne anu ko.” 29 Na ɔbizale bɛ kɛ: “Na bɛdabɛ noko ɛ, bɛse mele nwane?” Pita buale ye kɛ: “Wɔmɔ a ɛle Kelaese ne a.”+ 30 Na ɔbɔle bɛ nloa ɛsesebɛ kɛ bɛmmaka ɔ nwo edwɛkɛ bɛkile awie biala.+ 31 Eza ɔbɔle ɔ bo ɔhilehilele bɛ kɛ ɔwɔ kɛ sonla Ra ne nwu amaneɛ dɔɔnwo na mgbanyima nee ɛsɔfo mgbanyinli yɛɛ mɛla kilehilevolɛma ne mɔ kpo ye na bɛku ye,+ na ye kenle nsa ne azo yeadwazo.+ 32 Nɔhalɛ nu, ɔhanle edwɛkɛ ɛhye wɔ bɛ nyunlu ɛkɛ. Noko Pita vale ye hɔle ahane na ɔbɔle ɔ bo kɛ ɔtwi ɔ nyunlu.+ 33 Na ɔhakyile ɔ nwo ɔnleanle ye ɛdoavolɛma ne, na ɔdeanle Pita ɔhanle kɛ: “Se di me nzi, Seetan! ɔluakɛ wɔ adwenle ne ɛnle Nyamenle adwenle, emomu sonla adwenle.”+ 34 Akee ɔvɛlɛle menli dɔɔnwo ne nee ye ɛdoavolɛma ne wɔ ɔ nwo ɛkɛ ne na ɔzele bɛ kɛ: “Saa awie kulo kɛ ɔtoa me a, maa ɔkpo ɔ nwo na ɔva ye amaneɛnwunlɛ baka* ne na ɔhɔ zo ɔdoa me.+ 35 Ɔluakɛ awie biala mɔɔ kulo kɛ ɔbɔ ye ngoane* nwo bane la ɔbavi ɔ sa, na awie biala mɔɔ me nee edwɛkpa ne ati ye ngoane* bavi ɔ sa la asa baha ye.+ 36 Nɔhalɛ nu, saa sonla nyia ewiade ye amuala na ɔminli ye ngoane* a, nvasoɛ boni a ɔbanyia a?+ 37 Na duzu bɔbɔ a sonla kɛva kɛzenza ye ngoane* a?+ 38 Na awie biala mɔɔ medame nee me edwɛkɛ ne anwo kɛyɛ ye nyiane wɔ awolɛndoazo ɛhye mɔɔ bɛsɛkye agyalɛ* na bɛyɛ ɛtane la anyunlu la, ɔ nwo bayɛ sonla Ra ne noko nyiane+ wɔ mekɛ mɔɔ ɔbara ɔ Ze anyunlunyia nu mɔɔ ye anwumabɔvolɛma nwuanzanwuanza ne boka ɔ nwo la.”+


Edwɛne 47 | Yintanɛte Zo Baebolo | Ewiade Fofolɛ Ngilebɛbo\nKɔmaa edwɛndolɛma kpanyinli ne. Kɔla amra ne mɔ+ edwɛne. Ayɛlɛyelɛ edwɛne. 47 Bɛmɛ menli kɔsɔɔti, bɛbɔ bɛ sa nu. Bɛva anyelielɛ bɛdeɛdea nu bɛmaa Nyamenle kɛ bɛli konim la. 2 Ɔluakɛ Gyihova, Anwuma Anwumanli ne anwo yɛ ɛzulolɛ;+Ɔle Belemgbunli kpole wɔ azɛlɛ ye kɔsɔɔti azo.+ 3 Ɔfa menli ɔfea yɛ bo;Ɔfa maanle maanle ne mɔ ɔwula yɛ gyakɛ abo.+ 4 Ɔkpa nu ɔye yɛ agyapadeɛ ɔmaa yɛ,+Agyapadeɛ mɔɔ Gyekɔbo mɔɔ ɔkulo ye la fa tu ɔ nwo la.+ (Sila) 5 Nyamenle vole anwuma wɔ mekɛ mɔɔ menli ɛlɛfa anyelielɛ adeɛdea nu la;Gyihova vole anwuma wɔ mekɛ mɔɔ menli ɛlɛbɔ aweɛne ne la. 6 Bɛdo* edwɛne bɛye Nyamenle ayɛlɛ, bɛdo ayɛlɛyelɛ edwɛne. Bɛdo edwɛne bɛye yɛ Belemgbunli ne ayɛlɛ, bɛdo ayɛlɛyelɛ edwɛne. 7 Ɔluakɛ Nyamenle le Belemgbunli wɔ azɛlɛ ye kɔsɔɔti azo;+Bɛdo ayɛlɛyelɛ edwɛne, na bɛla nwunu ali. 8 Nyamenle ɛyɛ maanle maanle ne mɔ azo Belemgbunli.+ Nyamenle de ye belemgbunli ebia nwuanzanwuanza ne anu. 9 Maanle maanle ne mɔ anu mgbanyima ɛboɔboa bɛ nloaBɛ nee Ebileham Nyamenle ne menli ne. Ɔluakɛ azɛlɛ ye azo tumivolɛma le Nyamenle ɛdeɛ. Bɛkpogya ye zo kpole kpalɛ.+


Sunsum Boni A Ɛda Ye Ali A? | Debiezukoalɛ\nKENGA YE WƆ Afrikaans Albanian America Mumule Aneɛ Amharic Arabic Armenian Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Dangme Danish Dutch English Estonian Ewe Finnish French Ga Garifuna Georgian German Giliki Greenlandic Haitian Creole Hiligaynon Hungarian Igbo Iloko Indonesian Italian Japanese Kinyarwanda Kirghiz Korea Mumule Aneɛ Korean Kwangali Kwanyama Latvian Lingala Lithuanian Luo Malagasy Malay Maya Mizo Moore Myanmar Nahuatl (Northern Puebla) Ndebele Ndonga Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Ayacucho) Quechua (Bolivia) Rarotongan Romanian Russia Mumule Aneɛ Russian Samoan Sepedi Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tatar Tetun Dili Thai Tsonga Turkish Twi Ukrainian Urdu Venda Vietnamese Waray-Waray Xhosa Zulu\n“Awulae Gyisɛse Kelaese ɛlolɛ ɛha sunsum ne mɔɔ bɛda ye ali la.”—FAE. 25, NW.\nDuzu ati a yɛkulo kɛ yɛsuzu sunsum ne mɔɔ yɛda ye ali la anwo a?\nNyɛleɛ boni mɔ a yɛkpondɛ kɛ yɛkoati a, na kɛ ɔkɛyɛ na yɛahola yɛayɛ zɔ ɛ?\nDuzu a yɛbahola yɛayɛ amaa yɛala sunsum kpalɛ ali wɔ asafo ne anu a?\n1. Anyelazo boni a Pɔɔlo lale ye ali wɔ mekɛ mɔɔ ɔkɛlɛ ɔ gɔnwo mɔ diedima la ɛ?\nMEKƐ mɔɔ ɛzoanvolɛ Pɔɔlo kɛlɛ ɔ gɔnwo mɔ diedima la, ɔhanle anyelazo mɔɔ ɛnee ɔlɛ kɛ Nyamenle nee Kelaese anye bɛalie sunsum ne mɔɔ asafo ne mɔ da ye ali anwo la anwo edwɛkɛ fane dɔɔnwo. Kɛ neazo la, ɔhɛlɛle Galeehyeama ne kɛ: “Me mediema, yɛ Awulae Gyisɛse Kelaese ɛlo bɛ na ɔ nee bɛ muala [anzɛɛ, “sunsum ne mɔɔ bɛda ye ali la,” NW] ɛdɛnla! Amen.” (Gal. 6:18) Mekɛ mɔɔ ɔhanle kɛ “sunsum ne mɔɔ bɛda ye ali la” ɛnee duzu a ɔkpondɛ yeahile a?\n2, 3. (a) Saa ɔdwu mekɛ ne bie na Pɔɔlo fa edwɛkɛkpɔkɛ “sunsum” di gyima a, ɛnee ɔlɛkile duzu? (b) Kpuyia boni mɔ a ɔwɔ kɛ yɛbiza ye wɔ sunsum ne mɔɔ yɛda ye ali la anwo a?\n2 Edwɛkɛkpɔkɛ “sunsum” mɔɔ Pɔɔlo vale lile gyima wɔ edwɛkɛ ɛhye anu la kile tumi mɔɔ maa yɛka anzɛɛ yɛyɛ ninyɛne wɔ adenle bie azo la. Sonla ne bie le bɛtɛɛ, ɔlɛ ndelebɛbo, ɔbɛlɛ ɔ nwo aze, ɔ sa nu do, anzɛɛ ɔfa ɛtane ɔkyɛ. Baebolo ne ka “koonwuyɛlɛ subane” anzɛɛ koonwuyɛlɛ sunsum nwo edwɛkɛ yɛɛ eza ɔkanvo “ahonle [anzɛɛ, sunsum mɔɔ] la azule nu la.” (1 Pita 3:4; Mrɛ. 17:27) Bie noko tendɛ mgbane mgbane, ɔkulo anwonyia, ɔngyɛ na yeava ɛya, anzɛɛ ɔlɛ atianwolilɛ subane. Noko akee, mɔɔ ɛnle kpalɛ fee la, bie mɔ da evinli, anzosesebɛ, anzɛɛ atuadelɛ sunsum ali.\n3 Zɔhane ati, mekɛ mɔɔ Pɔɔlo hanle kɛ “Awulae nee wɔ sunsum ɛdɛnla” la, ɛnee ɔlɛmaa ɔ mediema anwosesebɛ kɛ bɛla sunsum mɔɔ nee Nyamenle ɛhulolɛdeɛ nee Kelaese subane yia la ali. (2 Tem. 4:22; bɛgenga Kɔlɔsaema 3:9-12.) Ɔle kpalɛ kɛ yɛdayɛ noko yɛbabiza yɛ nwo kɛ: ‘Sunsum ne boni a meda ye ali a? Kɛzi mebahola meala sunsum mɔɔ Nyamenle anye die nwo la ali kpalɛ ɛ? Mebahola meabɔ mɔdenle meamaa sunsum kpalɛ mɔɔ wɔ asafo ne anu la anyia anyuhɔlɛ ɔ?’ Kɛ neazo la, saa ɛkɔ ɛleka mɔɔ bɛlua felawɔse dɔɔnwo la a, ɛbanwu kɛ nuhua ko biala maa ɛkɛ ne yɛ kɛnlɛma. Asoo yɛle “felawɔse” ne mɔ mɔɔ ka bɔ nu maa asafo ne anu yɛ kɛnlɛma la anu ko ɔ? Nɔhalɛ nu, ɔwɔ kɛ yɛbɔ mɔdenle yɛyɛ zɔ. Akee bɛmaa yɛnlea mɔɔ yɛbahola yɛayɛ yɛala sunsum mɔɔ sɔ Nyamenle anye la ali la.\nKOATI EWIADE SUNSUM NE\n4. “Ewiade ɛhye anu sunsum” ne a le duzu?\n4 Ngɛlɛlera ne bɔ yɛ amaneɛ kɛ: “Tɛ ewiade ɛhye anu sunsum a yɛnyia ye a. Sunsum ne mɔɔ vi Nyamenle ɛkɛ ne la a yɛnyia ye a.” (1 Kɔl. 2:12) “Ewiade ɛhye anu sunsum” ne a le duzu? Sunsum ɛhye ala a bɛha nwolɛ edwɛkɛ wɔ Ɛfɛsɛsema 2:2 (NW) la, ɛkɛ ne se: “Nuhua yɛɛ mekɛ bie bɛbɔle bɛ ɛbɛla kɛmɔ ewiade ye ngyehyɛleɛ ne de, kɛmɔ anwoma ne mɔɔ ɛlɛbɔ la kpanyinli ne kulo la; yemɔ a le sunsum ne mɔɔ kɛkala yɛ gyima wɔ mralɛ anzosesebɛ nu la.” “Anwoma” ɛhye a le ewiade sunsum, anzɛɛ adwenle ne mɔɔ ɛbɔ yɛ ɛyia kɛ anwoma la. Ɔwɔ ɛleka biala. Ɛnɛ, yɛta yɛnwu subane ɛhye wɔ menli dɔɔnwo mɔɔ ka kɛ tɛ ɛdawɔ a ɛkile me mɔɔ ɔwɔ kɛ meyɛ a, anzɛɛ awie biala lɛ adenle yɛ mɔɔ ɔkulo la nyɛleɛ nu. Bɛmɛ a le “mralɛ anzosesebɛ” mɔɔ bɛwɔ Seetan ewiade ne anu la.\n5. Sunsum ɛtane boni a Yizilayɛma bie mɔ lale ye ali a?\n5 Subane ɛhye mɔ ɛnle debie fofolɛ. Wɔ Mosisi mekɛ zo, Kɔla dwazole tiale bɛdabɛ mɔɔ ɛnee tumi wɔ bɛ sa nu wɔ Yizilayɛma avinli la. Ɔvale ɔ nye ɔwulale Aalɔn nee ɔ mra ne mɔ mɔɔ ɛnee le ɛsɔfoma la anyunlu titile. Ɔkɛyɛ kɛ ɔnwunle bɛ sinlidɔlɛ. Anzɛɛ ɔzuzule kɛ Mosisi yɛle nyeyenu vale nwolɛ adenle bie mɔ manle ɔ nwo amra. Ɔnva nwo kɛzi edwɛkɛ ne de biala la, ɔda ali kɛ Kɔla nyianle sonla adwenle na ɔdendɛle ɔtiale menli mɔɔ Gyihova ɛkpa bɛ la, yeambu bɛ na ɔhanle kɛ: “Akee bɛyɛ bɛmaa yebo zolɛ! . . . Duzu ati a bɛvo bɛdɛnla [Gyihova] menli ne akɔme zo zɛhae a?” (Ɛdi. 16:3) Zɔhane ala a, Deetan nee Abaelam noko dendɛle tiale Mosisi na bɛhanle kɛ “ɛkulo kɛ ɛfo ɛtɛnla yɛ kɔme zo.” Mekɛ mɔɔ Mosisi zoanle manle bɛhɔvɛlɛle bɛ la bɛvale anwomemaazo bɛbuale kɛ: “Yɛnrɛra!” (Ɛdi. 16:12-14) Ɔda ali kɛ, Gyihova anye anlie bɛ sunsum ne anwo. Ɔhunle atuadelɛma ne amuala.—Ɛdi. 16:28-35.\n6. Kɛzi ɛvoya ne mɔɔ lumua la anu amra bie mɔ lale ye ali kɛ bɛlɛ subane ɛtane ɛ, na ɔbayɛ kɛ duzu ati a bɛyɛle zɔ a?\n6 Ɛvoya ne mɔɔ lumua la anu amra bie mɔ noko dendɛle tiale menli mɔɔ ɛnee bɛmaa bɛ “tumi” kɛ bɛnlea asafo ne azo la. (Dwu. 8) Ɔbayɛ kɛ menli ɛhye mɔ anye anlie nwolɛ adenle mɔɔ ɛnee bɛlɛ la anwo yemɔti bɛbɔle mɔdenle kɛ bɛdi awie mɔ adwenle bɛamaa bɛadwazo bɛatia menli mɔɔ bɛkpa bɛ na bɛlɛfa adwenle kpalɛ bɛayɛ gyima mɔɔ Nyamenle ɛva ɛmaa bɛ la.—Bɛgenga 3 Dwɔn 9, 10.\n7. Mekɛ boni a ɔbahyia kɛ yɛnea boɛ wɔ asafo ne anu ɛnɛ a?\n7 Bɛmmaa subane zɛhae anwo adenle wɔ Keleseɛne asafo ne anu. Ɛhye ati a nwolɛ hyia kɛ yɛnea boɛ wɔ nwolɛ la. Mgbanyima mɔɔ wɔ asafo ne anu la ɛnli munli kɛmɔ ɛnee ɔde ye wɔ Mosisi nee ɛzoanvolɛ Dwɔn mɔ mekɛ zo la. Mgbanyima ne mɔ bahola ayɛ debie mɔɔ ɔbagyegye yɛ la. Saa ɔba ye zɛhae a, ɔbayɛ nvonleɛ kɛ adiema bie bayɛ ye ninyɛne kɛmɔ ewiade sunsum ne de la, yeanlea kɛ bɛbabua adiema ne “ndɛne” anzɛɛ “bɛbayɛ ye debie ɛkɛ ne ala”! Gyihova bahola abu ɔ nye agua sinlidɔlɛ ngyikyi zo. Yɛdayɛ noko yɛbahola yɛayɛ zɔ. Ɔluakɛ menli bie mɔ ze mgbanyima ne mɔ bie sinlidɔlɛ la ati, saa bɛyɛ ɛtane kpole wɔ asafo ne anu na bɛfɛlɛ bɛ wɔ kɔmatii mɔɔ mgbanyima ne mɔ ɛye bɛ kɛ bɛboa bɛ la anyunlu a, bɛngɔ. Yɛbahola yɛava ɛhye yɛado wuleravolɛ mɔɔ kpo ayileyɛlɛ bie ɔluakɛ debie bie wɔ dɔketa ne anwo mɔɔ ɔngulo la ati la anwo.\n8. Ngɛlɛlera boni mɔ a bahola aboa yɛ na yɛanyia menli mɔɔ li asafo ne anyunlu la anwo adwenle kpalɛ a?\n8 Amaa yɛahoati zɔhane sunsum ne la, ɔwɔ kɛ yɛkakye kɛ bɛyɛ Gyisɛse anwo nvoninli wɔ Baebolo ne anu kɛ “ɔlɛ nwɔlɔra nsuu ɔ sa fema ne anu.” “Nwɔlɔra” ne mɔ gyi ɛkɛ maa neavolɛma mɔɔ bɛkpokpa bɛ la, na yɛtɛlɛ nu a neavolɛma mɔɔ bɛwɔ asafo ne mɔ anu la boka nwo. Gyisɛse bahola ahile “nwɔlɔra” ne mɔ mɔɔ bɛwɔ ɔ sa nu la adenle yeahɔ ɛleka biala mɔɔ ɔte nganeɛ kɛ ɔle kpalɛ la. (Yek. 1:16, 20) Kɛmɔ Gyisɛse le Keleseɛne asafo ne Ati la ati, ɔlɛ mgbanyima eku ne mɔ azo tumi. Saa mgbanyima ne mɔ bie hyia ɛdenrɛdenrɛlɛ a, Ahenle ne mɔɔ “ɔ nye ma sɔ kɛ senle” la, banlea ali nwolɛ gyima wɔ Ye mekɛ nu nee adenle mɔɔ ɔkulo la azo. (Yek. 1:14) Ɛhye ati, yɛbu menli mɔɔ sunsum nwuanzanwuanza ne ɛkpa bɛ la, ɔluakɛ Pɔɔlo hɛlɛle kɛ: “Bɛdie bɛ mgbanyima ne mɔ na bɛli bɛ mɛla zo. Mgbanyima zɛhae mɔ a dahuu nea bɛ ɛkɛla zo a, ɔboalekɛ bɛbabu bɛ gyima nwo mgbonda bɛahile Nyamenle. Saa bɛtie bɛ nloa edwɛkɛ a, bɛdabɛ noko bɛbava fɛlɛkolilɛ bɛayɛ bɛ gyima. Saa tɛ ye zɔhane ɛdeɛ a, bɛbava nyanelilɛ a bɛayɛ a, na ɛhye noko ɛnrɛboa bɛ kpalɛ biala.”—Hib. 13:17.\n9. (a) Saa bɛtu Keleseɛnenli bie folɛ anzɛɛ bɛtea ye a kɛzi ɔbahola yeayɛ sɔnea yeamaa ye ɛ? (b) Subane kpalɛ boni a ɔwɔ kɛ yɛda ye ali wɔ mekɛ mɔɔ bɛkɛhwi yɛ nyunlu la ɛ?\n9 Eza bɛbahola bɛazɔ Keleseɛnenli bie sunsum bɛanlea wɔ mekɛ mɔɔ bɛkɛdu ye folɛ anzɛɛ bɛkɛlie nwolɛ adenle bie mɔɔ ɔlɛ ye wɔ asafo ne anu la. Mgbanyima bie mɔ vale nrɛlɛbɛ adenle zo dule adiema nrenya ko folɛ wɔ video zo gyimalilɛ mɔɔ basabasayɛlɛ wɔ nu la anwo. Mɔɔ ɔyɛ alɔbɔlɛ la a le kɛ yeanva folɛdulɛ ne yeanli gyima na ɛnee ɔwɔ kɛ bɛdie ye sonvolɛ ne bɛfi ɔ sa nu ɔluakɛ ɛnee ɔndwu mɔɔ Ngɛlɛlera ne kpondɛ la anwo bieko. (Edw. 11:5; 1 Tem. 3:8-10) Ɛhye anzi, adiema ne hanle hilele menli dɔɔnwo kɛ ɔnlie edwɛkɛ ne ɔndo nu, ɔhɛlɛle ngɛlata dɔɔnwo mɔɔ tia mgbanyima ne mɔ la ɔhɔle Bɛtɛle na ɔlile asafo ne anu amra bie mɔ bɔbɔ adwenle kɛ bɛyɛ zɔ. Ɛhye ɛmboa fee, ɔluakɛ kɛmɔ yɛsuzu kɛ yɛ edwɛkɛ yɛ fɛ la ati, yɛbava asafo ne anzondwolɛ yɛado esiane nu. Ɔwɔ kɛ yɛbu bɛ nyunlu ɛhwilɛ kɛ adenle mɔɔ bɛdua zo bɛbuke yɛ nye wɔ nvonleɛ bie mɔɔ yɛ adwenle ɛtɛbale zo la anwo na yɛdie ɛdenrɛdenrɛlɛ ne yɛto nu.—Bɛgenga Awolɛyelɛ 3:28, 29.\n10. (a) Kilehile kɛzi Gyemise 3:16-18 kola maa yɛnwu mɔɔ ɔle sunsum kpalɛ nee sunsum ɛtane la anu. (b) Saa yɛda “nrɛlɛbɛ ne mɔɔ vi anwuma lɔ la” ali a duzu a bavi nu ara a?\n10 Gyemise 3:16-18 maa yɛnwu debie mɔɔ sunsum kpalɛ nee sunsum ɛtane mɔɔ bɛda ye ali wɔ asafo ne anu kile la. Ɛkɛ ne se: “Ɛleka mɔɔ anyebolo nee angomedi wɔ la, ɛkɛ ne yɛ mgbonde nee munzule ngakyile biala wɔ a. Nrɛlɛbɛ ne mɔɔ vi anwuma lɔ la anwo te, mɔɔ lumua la ɛne. Eza ɔle anzonudwolɛ, ɔka ɔ nwo aze, ɔlɛ ndelebɛbo; anwunvɔnezelɛ ɛyi ye tɛkɛɛ yɛɛ ɔso nyɛleɛ kpalɛ biala ma. Ɔndwenle adwenle ɛtane, yɛɛ ɔmbɔ adalɛ. Menli mɔɔ kpondɛ anzonudwolɛ na bɛdua anzonudwolɛ nu la bu tenleneyɛlɛ bɛyɔba.” Saa yɛyɛ mɔɔ ɔ nee “nrɛlɛbɛ ne mɔɔ vi anwuma lɔ la” yia a, yɛ subane kpalɛ ne baboa yeamaa sunsum kpalɛ adɛnla mediema ne mɔ avinli.\nDA ƐBULƐ SUNSUM ALI WƆ ASAFO NE ANU\n11. (a) Saa yɛda sunsum kpalɛ ali a, duzu a yɛbahoati a? (b) Duzu a yɛsukoa yɛfi Devidi neazo ne anu a?\n11 Ɔwɔ kɛ yɛkakye kɛ Gyihova ɛye mgbanyima ne mɔ kɛ “bɛnlea Nyamenle asɔne” anzɛɛ asafo ne azo. (Gyi. 20:28; 1 Pita 5:2) Yemɔti, yɛnwu kɛ nrɛlɛbɛ wɔ nu kɛ yɛbabu Nyamenle ngyehyɛleɛ ɔnva nwo kɛ yɛle mgbanyima anzɛɛ yɛnle mgbanyima la. Saa yɛlɛ sunsum kpalɛ a ɔbaboa yɛ yeamaa yɛahoati kɛ yɛbadwenle dibelɛ nwo somaa. Mekɛ mɔɔ Belemgbunli Sɔɔlo nwunle kɛ Devidi bahola ali ye ebia ne la, Sɔɔlo “nyianle Devidi anwo adwenle ɛtane na ɔvuale ɔ ti.” (1 Sam. 18:9) Belemgbunli ne nyianle sunsum ɛtane na ɛnee ɔkpondɛ kɛ ɔku Devidi bɔbɔ. Kɛ anrɛɛ yɛbadwenle dibelɛ nwo kɛmɔ Sɔɔlo yɛle la, ɔle kpalɛ emomu kɛ yɛbayɛ kɛ Devidi la. Ɔnva nwo ninyɛndane mɔɔ bɛyɛle kpavolɛ ɛhye la, ɔhɔle zo ɔbule Nyamenle tumililɛ nwo ngyehyɛleɛ ne.—Bɛgenga 1 Samoɛle 26:23.\n12. Duzu a bamaa koyɛlɛ ara asafo ne anu a?\n12 Saa yɛ adwenle annyia a ɔkola ɔfa ngyegyelɛ ɔba asafo ne anu—bɔbɔ wɔ neavolɛma ne avinli. Baebolo nu folɛdulɛ ɛhye bahola aboa yɛ: “Bɛbu bɛ gɔnwo mɔ kpalɛ kpalɛ” na “Bɛmmabu bɛ nwo kɛ bɛle nrɛlɛbɛvolɛma.” (Wulo. 12:10, 16) Kɛ anrɛɛ yɛbaha ye kyengye kɛ yɛ edwɛkɛ ɛdeɛ ne ala a le kpalɛ la, ɔwɔ kɛ yɛte ɔ bo kɛ ndenle dɔɔnwo wɔ ɛkɛ mɔɔ bɛdua zo bɛyɛ debie a. Saa yɛbɔ mɔdenle kɛ yɛbanwu adwenle mɔɔ awie mɔ lɛ la a, yɛbahola yɛamaa koyɛlɛ adɛnla asafo ne anu.—Fel. 4:5.\n13. Kɛzi ɔwɔ kɛ yɛbu yɛdayɛ mumua ne yɛ nzuzulɛ ɛ, na Baebolo nu neazo boni a kilehile ɛhye anu a?\n13 Asoo ɛhye kile kɛ saa yɛnwu kɛ debie ɛngɔ ye boɛ wɔ asafo ne anu na ɔwɔ kɛ bɛdi nwolɛ gyima a ɔnlɛ kɛ yɛka ɔ? Kyɛkyɛ. Wɔ ɛvoya mɔɔ lumua la anu, edwɛkɛ bie zile na ɔmanle bɛzule kpolera dɔɔnwo. Mediema ne mɔ dule “menli kɛ bɛboka Pɔɔlo nee Baanabase anwo bɛhɔ Gyɛlusalɛm bɛhɔnwu ɛzoanvolɛma ne nee mgbanyima ne mɔ wɔ nwolɛ.” (Gyi. 15:2) Kpolerazulɛ biala ɛnle nwolɛ kɛ ɛnee mediema ne mɔ anu ko biala lɛ edwɛkɛ ne nee kɛzi ɔwɔ kɛ bɛdi nwolɛ gyima la anwo adwenle. Noko akee, saa awie biala kile ye adwenle na sunsum ne boa bɛ maa bɛsi kpɔkɛ a, mediema ne mɔ ɛnga nwolɛ edwɛkɛ bieko. Mekɛ mɔɔ asafo ne mɔ asa hanle kpɔkɛzilɛ ne anwo kɛlata ne la, “bɛlile fɛlɛko kpole” na asafo ne mɔ “anwo yɛle se wɔ diedi nu.” (Gyi. 15:31; 16:4, 5) Zɔhane ala a ɔwɔ kɛ yɛdayɛ noko yɛyɛ a. Saa yɛfa edwɛkɛ bie yɛto mgbanyima ne mɔ anyunlu a, ɔwɔ kɛ yɛnwu kɛ bɛbazuzu nwolɛ kpalɛ na bɛazi kpɔkɛ.\nDA SUBANE KPALƐ ALI\n14. Kɛ ɔkɛyɛ na yɛdayɛ mumua ne yɛala sunsum kpalɛ ali ɛ?\n14 Yɛ nuhua ko biala bahola alua ndenle ngakyile zo ala sunsum kpalɛ ali. Saa yɛ gɔnwo mɔ fo yɛ na yɛfa yɛkyɛ bɛ a, ɔbahola yeaboa kpalɛ. Nyamenle Edwɛkɛ ne tu yɛ folɛ kɛ: “Bɛsosɔ bɛ nwo ngoko ngoko, na saa bie lɛ ɔ gɔnwo anwo ɛya a ɔva ɔhyɛ ye. Bɛva ɛtane bɛhyɛ, kɛmɔ Awulae ɛva bɛ nwo edwɛkɛ ɛhyɛ bɛ la.” (Kɔl. 3:13) Edwɛkɛ “saa bie lɛ ɔ gɔnwo anwo ɛya a,” maa yɛnwu kɛ edwɛkɛ mɔɔ yɛ ɛya la bahola ara. Noko akee, kɛ anrɛɛ yɛbava yɛ adwenle yɛahɔ yɛ mediema nvonleɛ ngyikyi mɔɔ kola sɛkye asafo ne anzondwolɛ zo la, yɛbɔ mɔdenle yɛsukoa Gyihova yɛfa ɛtane yɛkyɛ na yɛtoa zo yɛsonle wɔ koyɛlɛ nu.\n15. (a) Duzu a yɛkola yɛsukoa yɛfi Dwobu ɛkɛ wɔ ɛtanefakyɛ nwo a? (b) Adenle boni azo a asɔneyɛlɛ kola boa yɛ maa yɛda sunsum kpalɛ ali a?\n15 Mɔɔ fane ɛtanefakyɛ nwo la, yɛbahola yɛazukoa debie yɛavi Dwobu ɛkɛ. Ɔ gɔnwo mɔ nsa bie mɔɔ yɛle bɛ nwo kɛ bɛbakyekye ɔ rɛle la hanle ye ɛya kpole. Noko akee, Dwobu vale bɛ ɛtane hyɛle bɛ. Wɔ adenle boni azo? Dwobu “zɛlɛle manle ɔ gɔnwo mɔ.” (Dwo. 16:2; 42:10) Saa yɛsɛlɛ yɛmaa yɛ gɔnwo mɔ a, ɔkola ɔmaa adwenle mɔɔ yɛlɛ ye wɔ bɛ nwo la kakyi. Saa yɛsɛlɛ yɛmaa yɛ mediema Keleseɛnema kɔsɔɔti a, ɔboa ɔmaa yɛnyia Kelaese sunsum ne bie. (Dwɔn 13:34, 35) Mɔɔ boka yɛ mediema mɔɔ yɛbazɛlɛ yɛamaa bɛ anwo la a le kɛ, yɛbazɛlɛ sunsum nwuanzanwuanza. (Luku 11:13) Nyamenle sunsum ne baboa yɛ yeamaa yɛala nɔhalɛ Keleseɛnema subane ali wɔ mekɛ mɔɔ yɛ nee awie mɔ ɛlɛdi la.—Bɛgenga Galeehyeama 5:22, 23.\nBOA MAA SUNSUM KPALƐ ƐDƐNLA NYAMENLE AHYEHYƐDEƐ NE ANU\n16, 17. Duzu a ɛdawɔ mumua ne wɔzi kpɔkɛ kɛ ɛbayɛ ye wɔ ‘sunsum ne mɔɔ yɛda ye ali’ la anwo a?\n16 Saa awie biala mɔɔ wɔ asafo ne anu la fa sie ɔ nye zo kɛ ɔboa yeamaa sunsum kpalɛ adɛnla asafo ne anu a, nea kɛzi yɛ nye balie a! Kɛkala mɔɔ yɛzuzu ninyɛne ɛhye mɔ anwo la, bie a yɛ nuhua ko biala badoa zo ala sunsum kpalɛ ali. Saa ɔle zɔ a, ɛnee ɔwɔ kɛ yɛyɛ ye ndɛ yɛdua Nyamenle Edwɛkɛ ne azo yɛneɛnlea yɛ nwo nu. (Hib. 4:12) Pɔɔlo mɔɔ ɛnee ye ɛbɛlabɔlɛ wɔ asafo ne anu anwo hyia ye kpole kpalɛ la hanle kɛ: “Me ti anu wienyi; debie biala ɛntia me, noko ɛhye ɛngile kɛ amgba medi benle. Awulae angome a bua me ndɛne a.”—1 Kɔl. 4:4.\n17 Saa yɛbɔ mɔdenle yɛyɛ mɔɔ nee nrɛlɛbɛ ne mɔɔ vi anwuma lɔ la yia, na yɛambu yɛ nwo somaa a, yɛbaboa yɛamaa sunsum kpalɛ adɛnla asafo ne anu. Saa yɛfa ɛtane yɛkyɛ na yɛnyia yɛ gɔnwo mɔ anwo adwenle kpalɛ a, ɔbamaa anzondwolɛ adɛnla yɛ nee yɛ mediema diedima avinli. (Fel. 4:8) Mekɛ mɔɔ yɛlɛyɛ ninyɛne ɛhye mɔ la, yɛbahola yɛanyia anwondozo kɛ Gyihova nee Gyisɛse anye bɛalie ‘sunsum ne mɔɔ yɛda ye ali la’ anwo.—Fae. 25.\nFa nwa awie Fa nwa awie Sunsum Boni A Ɛda Ye Ali A?


Taetɛse 2 | Yintanɛte Zo Baebolo | Ewiade Fofolɛ Ngilebɛbo\nMateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3\nNgilehilelɛ kpalɛ maa ngakula nee mgbanyinli (1-15)\nKpo ɛbɛlatane (12)\nGyima kpalɛ nwo mɔdenlebɔlɛ (14)\n2 Noko wɔmɔ, kɔ zo ka edwɛkɛ mɔɔ nee ngilehilelɛ kpalɛ ne* le ko la. 2 Ɔwɔ kɛ mrenyia mgbanyinli anye gyinla bɛ ti anwo, bɛ nye ka aze, bɛ adwenle nu da ɛkɛ, bɛyɛ se wɔ diedi, ɛlɔlɛ, nee abotane nu. 3 Zɔhane ala noko a ɔwɔ kɛ mraalɛ mgbanyinli bɔ ɛbɛla mɔɔ anwo te a, bɛmmasɛkye awie mɔ duma, bɛmmayɛ akɛlɛ bɛmaa nza, emomu bɛhilehile mɔɔ le kpalɛ la, 4 amaa bɛadu mbɛlɛra folɛ* bɛamaa bɛahulo bɛ hu mɔ nee bɛ mra, 5 na bɛ adwenle nu ala ɛkɛ, bɛ nwo ade, bɛayɛ gyima wɔ sua nu,* bɛabɔ ɛbɛla kpalɛ, bɛabɛlɛ bɛ nwo aze bɛamaa bɛ hu mɔ, na bɛanga Nyamenle edwɛkɛ ne anwo edwɛkɛ ɛtane. 6 Zɔhane ala a kɔ zo tu mgbavolɛ folɛ kɛ bɛmaa bɛ adwenle nu ɛla ɛkɛ a, 7 na da ɛ nwo ali wɔ adenle biala anu kɛ ɛyɛ neazo wɔ nyɛleɛ kpalɛ nu. Maa ɛ nye ɛbolo kilehile ninyɛne mɔɔ anwo te la, 8 fa ɛdendɛlɛ kpalɛ* mɔɔ menli ɛnrɛha nwolɛ edwɛkɛ la kilehile, amaa bɛdabɛ mɔɔ bɛdwazo bɛtia la anyunlu agua aze, na bɛannyia yɛ nwo edwɛkɛ ɛtane biala bɛanga. 9 Ɔwɔ kɛ ngɛkɛlɛ bɛlɛ bɛ nwo aze maa bɛ menle mɔ wɔ debie biala anu, bɛbɔ mɔdenle bɛzɔ bɛ nye, bɛmmayeye bɛ nloa azo, 10 bɛmmawua bɛ debie, emomu bɛli nɔhalɛ dahuu, amaa bɛahanvo yɛ Ngoanedievolɛ Nyamenle ne ngilehilelɛ ne wɔ adenle biala anu. 11 Ɔluakɛ Nyamenle ɛla ye ɛlolɛ ne mɔɔ bamaa menli kɔsɔɔti anyia ngoane la ali. 12 Ɔtete yɛ ɔmaa yɛkpo ɛbɛlatane nee ewiade atiakunluwɔzo na yɛfa adwenle mɔɔ anu la ɛkɛ, tenleneyɛlɛ nee nyamenlezonlenlɛ kpalɛ yɛtɛnla kɛkala ewiade ye* anu, 13 wɔ mekɛ mɔɔ yɛlɛkendɛ anyelazo kɛnlɛma ne nee Nyamenle bedevinli ne nee yɛ Ngoanedievolɛ Gyisɛse Kelaese mɔɔ ɔbala ɔ nwo ali wɔ anyunlunyia nu la, 14 yemɔ a vale ɔ nwo maanle yɛ liele yɛ* vile mɛladonlɛ biala anu na ɔdele menli bie anwo ɔvale ɔyɛle ɔdaye mumua ne ye menli titili a, na bɛbɔ gyima kpalɛ nwo mɔdenle. 15 Kɔ zo ka ɛhye mɔ anwo edwɛkɛ na tu folɛ* na fa tumi ne mɔɔ yɛvale yɛmaanle wɔ la twi bɛ nyunlu. Mmamaa awie biala fa ɛ nyunlu kyikyi aze.\n^ Anzɛɛ “mɔɔ nvasoɛ wɔ zo.”\n^ Anzɛɛ “amaa bɛahakye mbɛlɛra; bɛatete mbɛlɛra.”\n^ Anzɛɛ “bɛanlea bɛ azua nu.”\n^ Giliki aneɛ nu, “kpɔnenle yɛ.”\n^ Anzɛɛ “maa bɛ anwosesebɛ.”


Ebileham nee Sɛla\nMenli dɔɔnwo dwenle kɛ Gyihova Alasevolɛ le ɛzonlenlɛ fofolɛ bie duma. Noko akee, mɔɔ bo ɛvolɛ 2,700 mɔɔ ɛze ɛhɔ la, ɛnee bɛfɛlɛ nɔhalɛ Nyamenle ne azonvolɛ kɛ ye “alasevolɛ.” (Ayezaya 43:10-12) Badwu 1931, ɛnee bɛfɛlɛ yɛ Baebolo Sukoavoma. Duzu ati a yɛvale duma Gyihova Alasevolɛ yɛdole yɛ nwo zo ɛ?\nƆmaa bɛnwu yɛ Nyamenle ne. Tete bɛsanloangɛlɛlera ne mɔ kile kɛ, Nyamenle duma, Gyihova ne, finde fane dɔɔnwo wɔ Baebolo ne anu. Wɔ Baebolo dɔɔnwo ne ala anu, bɛva amodinli mɔɔ le kɛ, Awulae anzɛɛ Nyamenle la bɛzie duma ɛhye agyakɛ anu. Noko, nɔhalɛ Nyamenle mumua ne yele ɔ nwo hilele Mosisi kɛ ye duma a le, Gyihova, na ɔzele kɛ: ‘Ɛhye a le me duma dahuu a.’ (Adendulɛ 3:15) Wɔ adenle ɛhye azo ɔyɛle ɔ nwo ngakyile wɔ adalɛ nyamenle kɔsɔɔti anwo. Ɔyɛ yɛ fɛ kɛ Nyamenle duma nwuanzanwuanza ne la yɛ nwo zo a.\nƆmaa bɛnwu yɛ gyima ne. Tete ne, menli dɔɔnwo mɔɔ bɔ ye wɔ Ebɛle anwo zo la, lile diedi mɔɔ bɛlɛ ye wɔ Gyihova anu la anwo daselɛ. Wɔ ɛvoya dɔɔnwo anu, Nowa, Ebileham, Sɛla, Mosisi, Devidi nee menli gyɛne rabokale “dasevolɛma pemgbenleamgbe” ɛhye mɔ anwo. (Hibuluma 11:4–12:1) Kɛmɔ awie bahola ali daselɛ wɔ kɔɔto amaa awie mɔɔ ɛnze nwolɛ bie la, yɛdayɛ noko yɛsika yɛ bo kɛ yɛmaa bɛanwu yɛ Nyamenle ne anwo nɔhalɛ ne.\nYɛlɛsukoa Gyisɛse. Baebolo ne fɛlɛ ye “nɔhalɛ dasevolɛ ne.” (Yekile 3:14) Gyisɛse mumua ne hanle kɛ ‘yela Nyamenle duma ne ali’ na ɔhɔle zo ɔlile Nyamenle anwo “nɔhalɛ ne anwo daselɛ.” (Dwɔn 17:26; 18:37) Ɛhye ati, ɔwɔ kɛ Kelaese nɔhalɛ ɛdoavolɛma fa duma Gyihova ne to bɛ nwo zo, na bɛda ye ali. Ɛhye a Gyihova Alasevolɛ ɛlɛbɔ mɔdenle kɛ bɛbayɛ a.\nDuzu ati a Baebolo Sukoavoma ne vale duma Gyihova Alasevolɛ dole bɛ nwo zo ɛ?\nMekɛ tendenle nyɛ a Gyihova ɛnyia alasevolɛ wɔ azɛlɛ ye azo a?\nNwane a le Gyihova Dasevolɛ kpole kpalɛ ne a?\nSaa ɛyia mediema mɔɔ bɛwɔ yɛ asafo ne anu la bie mɔ a, bɔ mɔdenle kɛ ɛbanwu bɛ kpalɛ. Biza bie kɛ: “Kɛ ɔyɛle mɔɔ ɛrayɛle Gyihova Dasevolɛ ɛ?”\nNyamenle Duma—Kɛzi Bɛva Bɛli Gyima nee Mɔɔ Ɔkile\nBɛye Nyamenle duma ne bɛvi Baebolo ngilebɛbo dɔɔnwo anu. Duzu ati ɔ? Asoo ɔhyia kɛ yɛfa Nyamenle duma yɛdi gyima?


Sunsum Ne Ma Ne—Abotane\nKENGA YE WƆ Afrikaans Albanian Altai Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Giliki Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italy Mumule Aneɛ Japanese Jula Kabiye Kabuverdianu Kamba Kannada Kekchi Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese (Brazil) Portuguese (European) Punjabi Quechua (Ancash) Quechua (Bolivia) Romanian Russia Mumule Aneɛ Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nKƐMƆ “mekɛ mɔɔ li awieleɛ la anu” ngyegyelɛ ne ɛlɛkɔ ɔ nyunlu la ati, ɔwɔ kɛ ɛnɛ, Gyihova menli nyia abotane kpalɛ tɛla mekɛ biala. (2 Tim. 3:1-5) Yɛ nee menli mɔɔ le angomedi, bɛ nee bɛ ɛnyɛ ngyehyɛleɛ yɛɛ bɛngomo bɛ nwo zo la a de a. Bɛdabɛ mɔɔ bɛda subane ɛhye mɔ ali la, ɛnlɛ abotane. Ɔti, ɔwɔ kɛ Kilisienenli biala biza ɔ nwo kɛ: ‘Asoo abotane mɔɔ menli ɛnlɛ wɔ ewiade la ɛlɛnyia me nwo zo tumi ɔ? Duzu a abotane mɔɔ yɛbanyia la kile a? Duzu a mebahola meayɛ na meanyia subane ɛhye a?’\nDUZU A LE ABOTANE?\nEdwɛkɛkpɔkɛ abotane mɔɔ bɛva bɛli gyima wɔ Baebolo ne anu la, kɔ moa tɛla tɛnlabelɛ mɔɔ anu yɛ se mɔɔ ɛgyinla ɔ nloa la. Bodane bie ati a awie mɔɔ lɛ abotane la gyinla kpundii a. Ɔndwenle ɔ ngome ɔ nwo, emomu ɔdwenle awie mɔ nganeɛdelɛ nwo, bɔbɔ bɛdabɛ mɔɔ bɛ nee ye ɛnli ye boɛ la. Ɛhye ati, saa awie gyegye sonla mɔɔ lɛ abotane la a, ɔmmaa ɔ sa nu ɛndo, emomu ɔnyia anyelazo kɛ agɔnwolɛvalɛ mɔɔ ɔ nee ahenle lɛ la bayɛ kpalɛ. Ɔnyɛ nwanwane kɛ Baebolo ne ka kɛ ɛlɔlɛ a maa bɛda abotane ali la. * (1 Kɔl. 13:4) Nyamenle Edwɛkɛ ne ka kɛ, “abotane” boka “sunsum ne ma” ne anwo. (Gal. 5:22, 23) Noko, duzu a ɔwɔ kɛ yɛyɛ na yɛanyia subane kpalɛ ɛhye a?\nKƐ ƆKƐYƐ NA YƐANYIA ABOTANE LA\nAmaa yɛanyia abotane la, ɔwɔ kɛ yɛsɛlɛ Gyihova sunsum ne mɔɔ ɔfa ɔmaa bɛdabɛ mɔɔ bɛ rɛle wɔ ye nu la moalɛ. (Luku 11:13) Nyamenle sunsum ne kola yɛ ninyɛne dɔɔnwo, noko ɔwɔ kɛ yɛbɔ mɔdenle yɛyɛ yɛ asɔneyɛlɛ ne anwo gyima. (Edw. 86:10, 11) Ɛhye kile kɛ, ɔwɔ kɛ yɛbɔ mɔdenle kɛ yɛbala abotane ali dahuu amaa yeayɛ yɛ subane. Noko, ɔdwu mekɛ ne bie a, yɛngola yɛnyɛ ye zɔ. Duzu a bahola aboa yɛ a?\nYɛbahola yɛanyia abotane ɔlua Gyisɛse neazo kɛnlɛma ne mɔɔ yɛbazukoa la azo. Mɔɔ ɛzoanvolɛ Pɔɔlo hanle “subane fofolɛ ne,” mɔɔ “abotane” boka nwo anwo edwɛkɛ la, ɔmaanle yɛ anwosesebɛ kɛ: ‘Yɛmaa Kelaese anzodwolɛ ne ɛdɛnla yɛ ahonle nu.’ (Kɔl. 3:10, 12, 15) Amaa yɛayɛ zɔ la, ɔwɔ kɛ yɛsukoa Gyisɛse neazo ne, na yɛnyia diedi kpole kɛ Nyamenle bali ninyɛne nwo gyima wɔ ye mekɛ kpalɛ nu. Ɔnva nwo biala mɔɔ ɛlɛkɔ zo la, saa yɛnyia diedi zɛhae a, ɔnrɛmaa yɛnrɛva ɛya ndɛndɛ.—Dwɔn 14:27; 16:33.\nƆwɔ nuhua kɛ yɛ nye la Nyamenle ewiade fofolɛ ne mɔɔ yeva yebɔ ɛwɔkɛ la ade ɛdeɛ, noko saa yɛdwenledwenle kɛzi Gyihova ɛnyia yɛ nwo abotane la anwo a, ɔbamaa yɛdayɛ noko yɛanyia abotane kpalɛ. Ngɛlɛlera ne maa yɛnyia anwodozo kɛ: “Gyihova ɛngyɛ ye ɛwɔkɛ nwo kɛ mɔɔ bie mɔ bu ye kɛ ɔkyɛ la, emomu ɔlɛ bɛ nwo abotane ɔluakɛ ɔngulo kɛ bɛsɛkye awie biala, emomu ɔkulo kɛ menli kɔsɔɔti nu bɛ nwo.” (2 Pita 3:9) Ɔti, saa yɛdwenle kɛzi Gyihova ɛzi yɛ nwo abotane la anwo a, ɔbamaa yɛdayɛ noko yɛazi awie mɔ anwo abotane. (Wlo. 2:4) Tɛnlabelɛ boni mɔ anu a ɔwɔ kɛ yɛsi abotane a?\nTƐNLABELƐ NGAKYILE MƆƆ ƆWƆ KƐ YƐSI ABOTANE WƆ NU LA\nYɛkɔ tɛnlabelɛ dɔɔnwo anu alehyenlɛ biala mɔɔ ɔhyia kɛ yɛnyia abotane a. Kɛ neazo la, saa ɛte nganeɛ kɛ ɛlɛ edwɛkɛ kpalɛ bie ɛka a, ɔwɔ kɛ ɛsi abotane amaa wɔampɛ awie mɔ anloa azo. (Gye. 1:19) Eza ɔwɔ kɛ ɛsi abotane wɔ mekɛ mɔɔ ɛ nee ɛ gɔnwo mɔ diedima mɔɔ bɛ subane ka wɔ ɛya ɛlɛtu la. Kɛ anrɛɛ ɛbapele ɛ nwo wɔ tɛnlabelɛ ɛhye mɔ anu la, ɔbayɛ kpalɛ kɛ ɛbazuzu kɛzi Gyihova nee Gyisɛse yɛ bɛ nyɛleɛ wɔ yɛ sinlidɔlɛ ne mɔ anwo la anwo. Bɛnva bɛ nye bɛnzie yɛ nvonleɛ ngyikyi ne mɔ azo. Emomu, bɛnea subane kpalɛ mɔɔ yɛlɛ la, na bɛsi abotane bɛnea kɛ yɛbayɛ nzenzaleɛ.—1 Tim. 1:16; 1 Pita 3:12.\nTɛnlabelɛ bieko mɔɔ bazɔ yɛ abotane anlea la a le mekɛ mɔɔ awie baha ahile yɛ kɛ yɛ edwɛkɛ anzɛɛ yɛ nyɛleɛ bie ɛnle kpalɛ la. Fane dɔɔnwo ne ala, bie a yɛfa ɛya na yɛfa edwɛkɛ yɛye yɛ nloa. Noko Nyamenle Edwɛkɛ ne ka kɛ yɛmmayɛ zɔ. Ɔka kɛ: “Abotanezilɛ le kpalɛ tɛla mgbanyizonleyɛlɛ. Mmafa ɛya ndɛndɛ, ɔluakɛ koasea a fa ɛya sie ye nu a.” (Nol. 7:8, 9) Ɔti, saa bɔbɔ bɛbɔ yɛ somolɛ mɔɔ ɛnle nɔhalɛ la a, ɔwɔ kɛ yɛsi abotane na yɛdwenle nwolɛ boɛ na yɛabua. Gyisɛse vale ngyinlazo zɔhane lile gyima wɔ mekɛ mɔɔ awie mɔ dendɛle tiale ye wɔ adenle mɔɔ ɛnfɛta azo la.—Mat. 11:19.\nƆhyia kɛ awovolɛ nyia abotane wɔ mekɛ mɔɔ bɛlɛboa bɛ mra bamaa bɛahakyi bɛ subane na bɛahoati atiakunluwɔzo ɛtane la. Maa yɛva Mattias, mɔɔ wɔ Scandinavia Bɛtɛle la kɛ neazo. Mɔɔ Mattias le kakula la, ɛnee ɔ gɔnwo mɔ sukuluma golo ɔ nwo ɔlua ye diedi ne ati. Alimoa ne, ɛnee ye awovolɛ ɛnze ɛhye anwo ɛhwee. Akee bɛnwunle kɛ ye adwenle nu yɛ ye kesee wɔ mɔɔ ɔdie ɔdi la anwo. Mattias papa Gillis ka kɛ, “Ɛnee ɔwɔ kɛ yɛnyia abotane kpalɛ. Ɔyɛ a Mattias biza kɛ: “Nyamenle a le nwane? Asoo Baebolo ne le Nyamenle Edwɛkɛ? Kɛ ɔkɛyɛ na yɛanwu mɔɔ Nyamenle kulo kɛ yɛyɛ la ɛ?” Ɔyɛ a ɔbiza ye papa kɛ: “Saa mende nganeɛ kɛ bɛdabɛ, yɛɛ menlie mɔɔ bɛdie bɛdi la menli a, duzu ati a ɔwɔ kɛ bɛbua me ndɛne a?”\nGillis kilehile nu kɛ, “Ɔdwu mekɛ ne bie a, yɛ ra nrenyia ne biza kpuya wɔ ɛya zo, tɛ kɛ ɔdwazo yeatia me nee ye mame, emomu, nɔhalɛ ne ɔ, ɔluakɛ ɔte nganeɛ kɛ nɔhalɛ ne ɛmaa ɔ nwo ɛhyele ye.” Kɛzi Gillis lile tɛnlabelɛ ne anwo gyima ɛ? “Me nee me ra nrenyia ne tɛnla aze di adwelie mekɛ tendenle. Mekɛ dɔɔnwo ne ala, Gillis biza Mattias kpuya, amaa yeanwu ye adwenle nee ye nganeɛdelɛ. Ɔdwu mekɛ ne bie a, mefa ngilehilenu bie memaa ye kɛ ɔdwenle nwolɛ wɔ alehyenlɛ ne anu kolaa na yɛadoa adwelielilɛ ne azo bieko. Ɔyɛ noko a, meka mekile ye kɛ ɔmaa me mekɛ ɔmaa mendwenle ye edwɛkɛ ne mɔɔ ɔbizale la anwo. Ɔlua adwelie mɔɔ ɛnee yɛdi ye dahuu la ati, ɔmaanle Mattias dele mɔɔ ɛkpɔnedeɛ ne, Nyamenle tumililɛ nee Gyihova ɛlɔlɛ ne kile la abo. Ɔliele mekɛ, yɛɛ ɛnee ɔyɛ se ɛdeɛ, noko ngyikyi ngyikyi, ɔnyianle Gyihova anwo ɛhulolɛ kpole. Me nee me ye anye liele kɛ abotane mɔɔ yɛzile yɛboale yɛ ra nrenyia ne wɔ ye ngakula nu la zole ma, na ɔhanle ye ahonle la.”\nGillis nee ɔ ye vale bɛ nwo dole Gyihova anwo zo na bɛzile abotane bɛboale bɛ ra nrenyia ne. Gillis ka kɛ: “Ɔyɛ a, meka mekile Mattias kɛ, ɛlɔlɛ kpole mɔɔ yɛlɛ yɛmaa ye la a hanle me nee ye mame maanle yɛyɛle asɔne ɛsesebɛ yɛmaanle ye kɛ Gyihova ɛboa ye amaa yeade ɔ bo a.” Nea kɛzi ɔyɛ awovolɛ zɔhane mɔ fɛ kɛ bɛlale abotane subane mɔɔ anwo hyia la ali a!\nSaa ɛye sunsum nu moalɛ mɔɔ yɛfa yɛmaa la ɛsie ahane a, ɔwɔ kɛ Kilisienema nyia ɛlɔlɛ na bɛsi abotane wɔ mekɛ mɔɔ bɛlɛnea busuanli anzɛɛ agɔnwolɛ bie mɔɔ ɛnde kpɔkɛ fee la. Maa yɛva Ellen * mɔɔ ɔdaye noko ɔwɔ Scandinavia la kɛ neazo.\nKɛyɛ ɛvolɛ mɔtwɛ mɔɔ ɛpɛ nu la, Ellen ahu nyianle stroke fane nwiɔ, na ɔhanle ye adwenle. Ɛhye ati, kɛkala ɔnze debie mɔɔ bɛfɛlɛ ye anyelielɛ, alɔbɔlɛlilɛ anzɛɛ anwunvɔnezelɛ la deɛ holɛ. Ɛnee tɛnlabelɛ ne anu yɛ se maa Ellen. Ɔka kɛ: “Ɛnee ɔwɔ kɛ mesi abotane kpalɛ na meyɛ asɔne fane dɔɔnwo. Ngɛlɛlera mɔɔ kyekye me rɛle la a le Felepaema 4:13 mɔɔ ɔka kɛ: ‘Melɛ anwosesebɛ wɔ debie biala anu ɔlua ahenle mɔɔ maa me tumi la ati.’” Ɔlua Gyihova tumi nee ye moalɛ zo, Ellen zile abotane vale ɔ nwo dole Gyihova anwo zo.—Edw. 62:5, 6.\nSUKOA GYIHOVA ABOTANE NE\nNɔhalɛ nu, Gyihova a ɛyɛ abotanezilɛ nwo neazo kpalɛ a. (2 Pita 3:15) Yɛta yɛkenga Gyihova abotane kpole ne anwo edwɛkɛ dɔɔnwo wɔ Baebolo ne anu. (Nih. 9:30; Aye. 30:18) Ɛkakye kɛzi Gyihova yɛle ye nyɛleɛ wɔ mekɛ mɔɔ Ebileham bizebizale ye kpuya dɔɔnwo wɔ kpɔkɛ mɔɔ Ɔzile kɛ ɔsɛkye Sodɔm la anwo ɔ? Gyihova ampɛ Ebileham anloa zo. Emomu, ɔzile abotane ɔdiele ye kpuya ne mɔ nee mɔɔ gyegye ye la. Akee Gyihova hilele kɛ ɔdiele ye wɔ mekɛ mɔɔ ɔzile ye ngyegyelɛ ne mɔ azo na ɔmaanle ye anwosesebɛ kɛ, saa ɔnyia menli bulu bɔbɔ wɔ Sodɔm a, ɔnrɛzɛkye ye la. (Mɔl. 18:22-33) Gyihova si abotane tie yɛ dahuu, na ɔmpele ɔ nwo!\nAbotane boka subane fofolɛ ne mɔɔ ɔwɔ kɛ Kilisienema kɔsɔɔti fa wula la anwo. Saa yɛbɔ mɔdenle yɛda subane ɛhye mɔɔ sonle bolɛ mɔɔ maa bɛgyinla kpundii la ali a, ɛnee ɔkile kɛ yɛlɛdi yɛ anwuma Selɛ ne mɔɔ dwenle yɛ nwo na ɔlɛ abotane la eni, na bɛbadia yɛ bɛaboka “bɛdabɛ mɔɔ bɛdua diedi nee abotane zo bɛnyia ɛwɔkɛ ne mɔ la” anwo.—Hib. 6:10-12.\n^ ɛden. 4 Bɛhilehilele ɛlɔlɛ nu wɔ foa mɔɔ limoa edwɛkɛ ɛhye mɔɔ badoɔdoa zo ngɔnla mɔɔ bahilehile sunsum ne ma ne ko biala anu la anu.\n^ ɛden. 15 Bɛhakyi duma ne.\nFa nwa awie Fa nwa awie Abotane—Kpundiigyinlanlɛ Mɔɔ Lɛ Ye Bodane


Ayezaya 8 | Yintanɛte Zo Baebolo | Ewiade Fofolɛ Ngilebɛbo\nAseleanli ne ɛtetalɛ ne (1-8)\nBɛmmasulo—“Nyamenle nee yɛ de!” (9-17)\nAyezaya nee ɔ mra ne mɔ le kɛ sɛkɛlɛneɛ (18)\nBɛli mɛla ne anzi, tɛ sunsum ɛtane (19-22)\n8 Gyihova zele me kɛ: “Fa bolɛ ɛdɛbaa kpole+ na fa pɛne* kɛlɛ zolɛ, ‘Meehɛ-hyɛlale-hahye-baze.’* 2 Na memaa alasevolɛ nɔhavoma, ɛsɔfo Yulaya+ nee Gyɛbɛlɛkaya ara Zɛkalaya ɛhɛlɛ ɛli nwolɛ daselɛ.” 3 Akee me nee ngapezonli raalɛ* ne lale,* na ɔnrenzɛle na nzinlii ɔwole ralɛ nrenyia.+ Akee Gyihova zele me kɛ: “To ye duma Meehɛ-hyɛlale-hahye-baze, 4 ɔluakɛ, kolaa na kakula ne ahola aha kɛ, ‘Me papa!’ nee ‘Me mame!’ la, ɛnee bɛzoa Damasekɛse anwonyia nee Samɛlea ninyɛne bɛhɔ Aselea belemgbunli ne anyunlu.”+ 5 Gyihova dendɛle hilele me bieko kɛ: 6 “Kɛmɔ menli ɛhye mɔ ɛkpo Hyaelowa* azule ne mɔɔ se bɛtɛɛ+Na bɛ nye ɛlie Rilizen nee Relɛmalaya ara ne anwo la ati,+ 7 Nea! Gyihova bava Azule* kpole bieMɔɔ nuhua nzule zonle la ara bɛ nwo zo,Aselea belemgbunli ne+ nee ye anyunlunyia ne amuala. Ɔbara bɛ azudenle kɔsɔɔti anwo zoNa yeayi yeabu aze 8 Ɔbaze yeahɔva Dwuda. Ɔbayi yeava ɛkɛ ne yeahɔdwu ɔ kɔme nu;+Ɔ ndɛba ne mɔɔ ɔbadɛlɛ nu la baheda wɔ azɛlɛ ne azo amuala,O Yemanoɛle!”*+ 9 Bɛmɛ bɛyɛ amumuyɛ, noko bɛbatete bɛ nu nzokanzoka. Bɛmɛ mɔɔ bɛvi azɛlɛ ne ɛleka moamoa la kɔsɔɔti, bɛdie! Bɛziezie bɛ nwo bɛmaa konle, noko bɛbatete bɛ nu nzokanzoka!+ Bɛziezie bɛ nwo bɛmaa konle, noko bɛbatete bɛ nu nzokanzoka! 10 Bɛva adwenle, noko ɔbazɛkye! Bɛha mɔɔ bɛkulo la, noko ɔnrɛyɛ boɛ,Ɔluakɛ Nyamenle nee yɛ de!*+ 11 Mɔɔ Gyihova dendɛle hilele me la, ye tumi ne rale me nwo zo na ɔbɔle me kɔkɔ kɛ memmadua adenle mɔɔ menli ɛhye mɔ lua zo la azo: 12 “Mmafɛlɛ mɔɔ menli ɛhye fɛlɛ ye adwenlebɔlɛ la adwenlebɔlɛ! Mmasulo mɔɔ bɛsulo la;Mmamaa ɔmaa ɛ nwo woso wɔ. 13 Ɛlɔne Gyihova a le Awie mɔɔ ɔwɔ kɛ ɛbu ye nwuanzanwuanza a,+Ɔdaye a ɔle Awie mɔɔ ɔwɔ kɛ ɛsulo ye a,Na yemɔ a ɔle Awie mɔɔ ɔwɔ kɛ ɔmaa ɛ nwo woso wɔ a.”+ 14 Ɔbayɛ ɛleka nwuanzanwuanza,Noko ɔbayɛ bolɛ mɔɔ bɛbafofo zoNa yeayɛ azedolɛ bodane+Yeamaa Yizilayɛ mbusua nwiɔ ne,Na yeayɛ ɛhaneYeamaa Gyɛlusalɛmma. 15 Bɛ nuhua dɔɔnwo batele na bɛadɔ aze na bɛabubu;Bɛbazua bɛ ɛhane na bɛahye bɛ. 16 Kyekye daselɛlilɛ ne anwo;Sɔ mɛla* ne anloa wɔ me ɛdoavolɛma ne anu! 17 Mebahendɛ Gyihova+ mɔɔ ɛye ɔ nye ɛvea Gyekɔbo abozoamra la,+ na meanyia anyelazo wɔ ye nu. 18 Nea! Me nee ngakula mɔɔ Gyihova ɛva bɛ ɛmaa me la,+ yɛle kɛ sɛkɛlɛneɛ+ yɛɛ nwanwane debie wɔ Yizilayɛ, ɛlɔne Gyihova mɔɔ de Zayɔn Boka ne azo la a ɛmaa yeyɛ zɔ a. 19 Na saa bɛka bɛkile bɛ kɛ: “Bɛhɔbiza menli mɔɔ tendɛ sunsum ɛtane nloa azo anzɛɛ menli mɔɔ ka kenle bie edwɛkɛ na bɛtendɛ bɛ nzo abo kɛ nloma mɔɔ ɛlɛsu la edwɛkɛ a,” asoo tɛ menli ne Nyamenle ne ɛkɛ a ɔwɔ kɛ bɛbiza edwɛkɛ a? Asoo ɔwɔ kɛ bɛbiza anyewɔzoamra anwo edwɛkɛ wɔ mowuamra ɛkɛ ɔ?+ 20 Emomu, ɔwɔ kɛ bɛdi mɛla ne nee daselɛlilɛ ne anzi! Saa bɛanga ye kɛ mɔɔ edwɛkɛ ɛhye kile la a, bɛnrɛnyia wienyi.*+ 21 Na bɛ nuhua ko biala bava arɛlebɔlɛ nee ɛhɔne alua azɛlɛ ne azo;+ na kɛmɔ ɛhɔne ɛlɛku ye na yeva ɛya la ati, ɔbawa ye belemgbunli ne nee ye Nyamenle ne amonle wɔ mekɛ mɔɔ ɔlɛnea anwomanyunlu la. 22 Akee ɔbanlea aze na mɔɔ ɔbanwu ye la ala a le abodelɛ nee awozinli, ngyegyelɛ nee anwongyelelɛ, awozinli kabii mɔɔ ɔnnwu wienyi biala a.\n^ Hibulu aneɛ nu, “dasanli pɛne.”\n^ Ɔkola ɔkile “Bɛbara Ndɛndɛ Bɛarave Bɛ Ninyɛne.”\n^ Ɛhye kile, Ayezaya aye ne.\n^ Hibulu aneɛ nu, “mengɔle ngapezonli raalɛ ne anwo.”\n^ Ɛnee Hyaelowa le azudenle.\n^ Ɛhye kile, Yufileti ne.\n^ Nea Aye 7:14\n^ Hubulu nu, “Nyamenle nee yɛ de” a le Yemanoɛle. Nea Aye 7:14; 8:8.\n^ Hibulu aneɛ nu, “aleɛ ɛnrɛhye bɛ.”